Сергей Шойгу: "Ислом давлати"га Каспийдан зарба бердик\n28 январ 2021, Тошкент вақти: 17:08\nПутин ва Шойгу\nРоссия мудофаа вазири Сергей Шойгуга кўра, Россиянинг Каспий денигизидаги 4 ҳарбий кемасидан Суриядаги “Ислом давлати” террор гуруҳига қарши 26 та ракета отилди.\nБу ҳақда вазир президент Путин билан учрашуви чоғида билдирди.\nРоссия телевидениелари орқали намойиш қилинган мазкур учрашув чоғида Шойгунинг айтишича, Каспий денгизидаги кемалардан отилган ракеталар Сурия ғарбидаги нишонларни уриш учун 1500 км масофани учиб ўтган.\nВазир ракеталар маршрути ҳақида ҳеч нарса демади, бироқ улар нишонга етиб бориш учун Эрон, Ироқ ва Туркия узра учиши керак эди.\nПутин Шойгуга Россиянинг Суриядаги ҳаракатлари натижаси тўғрисида гапиришга эрта эканлиги уқтираркан, бу соҳада АҚШ, Туркия, Саудия Арабистони, Эрон ва Ироқ билан ҳамкорлик қилишни буюрди.\nПутиннинг Шойгу билан учрашуви арафасида Туркия бош вазири Аҳмад Довутўғли Россия ҳарбийларининг Сурияда амалга оширган 57 ҳаво зарбасидан 2 тасигина “Ислом давлати” террор гуруҳи позицияларига теккани тўғрисида баёнот берди.


Guardian тақиқланган ўзбек поп қўшиқчилари ва Гугушани солиштирди - BBC O'zbek\nGuardian тақиқланган ўзбек поп қўшиқчилари ва Гугушани солиштирди\nImage caption Гулнора Каримованинг ватанпарвалик мавзусини четлаб ўтадиган қўшиқлари Ўзбекнаво томонидан муҳокама этилмаган\nБританияда чоп этиладиган Guardian рўзномасининг шанба кунги сонида Ўзбекнаво эстрада бирлашмаси қатор санъаткорларнинг лицензияларини бекор қилгани ҳақида мақола чоп этилган.\nШу ҳафта Ўзбекнаво томонидан чиқарилган буйруқда Дилфуза Раҳимова, Отабек Муталхўжаев, Дилшод Раҳмонов, шунингдек, Уммон ва Манго гуруҳларининг қўшиқлари "миллий қадриятлар ва менталитетга зид" эканлиги ҳақида айтилган.\nЯна қатор қўшиқчилар огоҳлантирилиб, ижодларидаги камчиликларни бартараф этиш учун муддат белгиланган.\nГардиан ёзишича, Ўзбекистонда ҳаётнинг ҳамма жиҳатлари узоқ муддатдан бери қудратда бўлиб келган Президент Ислом Каримов раҳбарлиги остида қаттиқ назорат қилинади. Унинг қизи Гулнора Каримова ҳам турли саҳналарда тез-тез кўриниш бериб туради ва у ҳам қўшиқчилик соҳасида ўз интилишларига эга.\nЯнварь ойида у франциялик машҳур актёр Жерар Депардье билан бир клипни суратга туширди. Бундан ташқари Гугуша тахаллуси остида икки албом ҳам чиқарган. Ўз маданий фаолиятининг таркибий қисми сифатида у халқаро мода ва заргарлик буюмлари кўргазмалари иштирок этиб туради.\nҚўшиқчиликдан махрум қилинган хонандалардан фарқли ўлароқ, Гулнора Каримованинг асосан муҳаббат ҳақида бўлган ва ўз шеърлари асосида яратилган қўшиқлари инглиз тилида куйланади. Гугушанинг қўшиқларида ҳам ватан ва ватанпарварлик мавзуси мавжуд эмас.\nУ томонидан чиқарилган охирги "Ҳаддинг сиғдими" клипида Гугуша стулда ўтирган ярим яланғоч эркак ўнгида тургани тасвирланган, дея айтилади Guardian рўзномасидаги мақолада.\nЎзбекистондаги ташкилотлар томонидан санъат ва санъаткорларнинг фаолиятига аралашиш биринчи маротаба кузатилаётгани йўқ.\nБир мунча муддат аввал давлат телевидениесида рэп қўшиқчилиги "ахлоқий бузуқлик"ка олиб келувчи "ёвуз йўналиш" эканлиги айтилган ҳужжатли филм намойиш этилганди.


«Patriot boxing team» ҳәм «Uzbek Tigers» ортасындағы беллесиўлерден кейинги ойлар… » KarInform\nДүнья жүзилик бокс сериясы (WSB) шеңберинде Өзбекистан Республикасының «Uzbek Tigers» командасы 21-апрель күни Россияның «Patriot boxing team» командасына қарсы беллесиўлерди алып барды. Беллесиўлер Россия Федерациясының Перм қаласында болып өтти. Беллесиўдиң жуўмақларына муўапық, жерлеслеримиз командалық есапта 3:2 есабында уттырды.\nЕсиңизде болса, командалардың Ташкент қаласында болып өткен беллесиўлеринде жерлеслеримиз 5:0 есабы менен жеңиске ерискен еди. Мен усы бокс сериясының тек өз жеримизде өткен беллесиўлерин ғана бақлап барған екенмен. Өзбекистан бокс федерациясының жарысты шөлкемлестириў дәрежесине кешеги Россияда болып өткен беллесиўлерди көрип 100 емес ҳәттеки оннан да көп процент кеўлим толды. Россияда болып өткен жарыстың шөлкемлестирилиўине ноль баҳасын берген болар едим. Өйткени, спортшыларды таныстырыў, олардың рингге көтерилиўи алдынан өзине тән шоу өткериў, ҳәр қыйлы графикалық эффектлер – булардың ҳеш қайсысын көрмедим. Буған да көнермиз. Деген менен, боксшылардың ҳәр раунд жуўмағында тәнепис ўақтында отыратуғын отырғышларын көрип, расы, бираз кеўлим қалды. Россиядай қүдиретли, бай мәмлекет өз спортшыларына арқасында сүйенетуғыны бар, жумсақ, ал бизиң жерлеслеримизге болса қатты, арқасында сүйенетуғын жери де жоқ отырғышларды қойғаны…\nБурынғы Аўқамның ўақтында армияда болғанлар армияда отырғышлардың арқасында сүйенетуғын жери болмайды, деп айта беретуғын гәпи есиме түсип кетти. Буларды айырымларыңыз майда-шүйде кемшиликлер деп ойлаўыңыз мүмкин. Бирақ, мен олай ойламайман. Себеби, қолайлы отырғышлар да жарыстың нәтийжесине өз тәсирин өткериўи анық. Жарыс ўақтындағы спортшылар ҳаққындағы мағлыўматлар да кемшиликлерге толы. Буларға да көз жумып кетиў мүмкин. Бирақ…\nЕгер боксшылардың өз-ара беллесиўлерин тамашалаған болсаңыз, боксшыларымыз рингге шығып келген ўақтында бизиң мақтанышымыз ҳәм ар-намысымыздың белгиси болған байрақларымызды ярым жалаңаш қызлардың көтерип шыққаны кимди болса да ғәзеплендиреди. Заманагөй бокста бул уятлы жағдай болмаўы мүмкин. Деген менен, миллеттиң белгиси, ар-намысы болған миллий мәмлекетшилигимиздиң байрағын бундай жағдайда алып шығылыўына тек мен емес көпшилик наразы болды.\nБуның менен мен Россия ямаса рус халқына айып тақпақшы емеспен. Бирақ, мәмлекетлик, халықаралық көлемде өткерилетуғын бундай беллесиўлерде шөлкемлестириў дәрежеси жоқары болыўы кереклигин айтып өтпекшимен.


ИККИ ҲОДИСАНИНГ БИР ХИЛ САБАБИ - Ўзбекистон овози газетаси\nИККИ ҲОДИСАНИНГ БИР ХИЛ САБАБИ\nМиллатимиз қуёши ҳазрат Навоийнинг отаси Ғиёсиддин Кичкина нега шундай ном билан аталган? Мен шу вақтга қадар уни бўйи пастроқ одам бўлса керак, деб юрар эдим. Балки, бошқалар ҳам шундай ўйлагандир. Лекин унинг отига Кичкина лафзи қўшиб айтилишининг сабаби бошқача экан. Йирик матншунос ва навоийшунос олим Шуҳрат Сирожиддиновнинг «Алишер Навоий. Манбаларнинг қиёсий-типологик, текстологик таҳлили» монографиясида ёзилишича, Соҳибқироннинг невараси, Умаршайх Мирзонинг ўғли Бойқарони Шоҳруҳ Мирзо Қандаҳорга ҳоким этиб тайинлаган. Ўша вақтда Навоийнинг бобоси Абу Саъид Чанг Шоҳруҳ Мирзо хизматида бўлган. Шоҳруҳ Мирзо уни «Амир ул-умаро» унвони билан тақдирлаб, ишончли киши сифатида Бойқаро билан Қандаҳорга жўнатган. Бойқаронинг ҳам, Абу Саъид Чангнинг ҳам Ғиёсиддин исмли қарийб тенгдош фарзандлари бўлган. Буларни фарқлаш учун амирнинг ўғли отига Кичкина сўзини қўшиб айтишган ва бунга одамлар кейинчалик одатланиб кетган.\nШу вақтга қадар Навоий Машҳадда Абулқосим Бобур вафотидан сўнг узоқ йиллар яшаган, Ҳиротга қайтгач, Абу Саъид мирзо уни Самарқандга сургун қилди деган фикр устувор эди. Аммо Ш.Сирожиддинов бизга Абу Саъид мирзо тахтга ўтириб, Хуросонда нисбатан осойишталик ўрнатилгач, Навоий тезда Ҳиротга қайтгани ва бу ерда эътибор топмагач, яна Машҳадга кетганини илмий далиллар билан исботлаб берди. Муаллифнинг фикрича, Навоий Ҳиротдан эмас, балки Машҳаддан Самарқандга, шаҳзода Султон Аҳмад мирзога эшик оғаси сифатида унинг номидан ҳукуматни бошқариш учун юборилган Аҳмад Ҳожибек ёнига кетган. Бундан аён бўладики, Навоий Самарқандда қашшоқлик ва машаққатда яшамаган, аксинча, уни ҳоким моддий жиҳатдан қўллаб-қувватлаб турган.\nБизни қизиқтирадиган масалалардан яна бири бу – Навоий ва Маждиддин Муҳаммад муносабатидир. Мазкур асарда баён қилинишича, 1469 йилдан 1492 йилга қадар бу икки шахс ўртасида совуқчилик бўлмаган. Кўнгилсиз воқеалар бундан кейин юз берган эса-да ҳар иккиси ҳам дарҳол муносабатларини яхшилаб олишга ҳаракат қилган. Маждиддиннинг Навоийга ёқмайдиган жиҳати эса унинг сўкинчоқлиги бўлиб, Навоий юксак лавозимда ўтирган кишидан бундай ишнинг содир бўлишига сира тоқат қила олмаган.\nОдатда, катта фожиалар кичик ҳодисалар ортидан юз беради. Лекин инсон зоти фожианинг сабабини ўрганган вақтда негадир ана шу сабаб – кичкина ҳодисага кўп эътибор беравермайди. (Бу ўринда назарда тутганимиз, бир инсоннинг ноҳақ бошидан жудо этилиши, аммо улкан салтанатнинг барҳам топиши олдида кичик ҳодисадек кўринади-да кўзга). Айтайлик, Шоҳрух ва Улуғбек Мирзодан кейинги даврларда темурийлар тахтини узоқ йил мустаҳкам сақлай олган Ҳусайн Бойқаро салтанати нима сабабдан таназзулга юз тутди? Бу саволга ўша давр тарихи ва адабиёти билан шуғулланган мутахассислар Султон Ҳусайннинг маишатга ружу қўйгани, шаҳзодалар ўртасидаги мулк талашувлар, халқнинг норозилиги каби кўплаб важларни кўрсатишади. Шуҳрат Сирожиддинов салтанатни емирувчи ана шундай омиллар қаторига яна бир сабабни қўшади. Бу – Ҳусайн Бойқаронинг невараси, Бадиуззамоннинг ўғли Мўмин мирзонинг 1497 йил октябрь ойида қатл этилишидир. «Мўмин мирзонинг қатли воқеалари Навоийни қаттиқ изтиробга солгани ва бу хусусда Хондамирнинг Навоий тилидан келтирилган «Мўмин мирзо билан бўлган воқеа шайх Маждиддин Бағдодийнинг ўлими воқеасига монанддур. Зеро, ўшандан сўнг бутун Мовароуннаҳр, Хуросон ва Ироқ Чингизхоннинг Турондан Эронга лашкар тортиши сабабли вайрон этилиб, халқ қирғинга учраган эди» тарзидаги ўхшатиш Амир Алишернинг салтанат таназзулига сабаб бўлаётган воқеалардан жиддий хавотирга тушганлигини кўрсатади».\nНавоий нега бундай деган? Ёш шаҳзоданинг жонига ичи ачиганиданми ёки уруш ҳолатида, қўшинлари жангга шай турган Султон Ҳусайн ва Бадиуззамон мирзо – ота-бола ўртасидаги муносабатни эндигина яхшилашга эришган чоқда Хадичабегим ва Низомулмулк фитнаси юз бериб, барча уринишлари зое кетганиданми, ёхуд Султоннинг қатл борасида бемаслаҳат иш юритганидан аччиқланганиданми, ҳар ҳолда Мўмин мирзо ўз невараси, Навоий эса энг яқин дўсти, ҳаммаслаги, фарзандлари ва невараларининг мураббийси эди. Навоий айтган гапда буларнинг барчаси жамулжам ва энг эътиборлиси, давлатимиз раҳбари таъбири билан айтганда, авлиёлар авлиёсининг каромати эди бу.\nМуҳтарам ўқувчига аёнки, Хоразм шоҳи Султон Муҳаммад мастликда Маждиддин Бағдодийнинг бошини олишга фармон бериб юборади. Эртасига бу ишидан пушаймон бўлиб, шайх Нажмиддин Кубродан узрхоҳлик тилаб бир товоқ олтин юборади. Нажмиддин Кубро совғани қабул қилмайди ва Маждиддин Бағдодийнинг боши минглаб хоразмликлар ва ўзининг ҳам бошини олиб кетишини айтади. Орадан кўп ўтмай, Султон Муҳаммад онаси Туркон хотун қистови билан Ўтрорга ҳоким қилиб юборган Иналчуқ Чингизхондан Султонга совға-саломлар олиб бораётган савдогарларни ўлдиради ва икки ўртада уруш бошланиб кетишига сабаб бўлади...\nЭнди икки воқеанинг ўхшаш жиҳатлари ҳақида. Ҳукмдорларнинг қатл юзасидан фармон чиқарган вақтдаги аҳволи: Муҳаммад Султон ҳам, Ҳусайн Бойқаро ҳам маст эди; Султонларни бу ҳукмга ундовчилар: Туркон хотун ва Хадичабегим; қурбонлар Маждиддин Бағдодий – улуғ шайх, Мўмин мирзо – маъсум норасида; қурбонларнинг устозлари: Нажмиддин Кубро ва Алишер Навоий; лашкар тортганлар: Чингизхон ва Шайбонийхон; мағлубият ёки босқинга йўл қўйилиш сабаби: ҳар сафар жангда душман кийимини кийиб олиб, уларнинг ўртасида жанг қилишга жасорат этган Султон Муҳаммад тўсатдан қўрқувга тушади ва барча шаҳарлар ўзини ўзи ҳимоя қилсин, дея фармон беради, Султон Ҳусайн ҳам худди шундай йўл тутиб, барча темурий шаҳзодаларга хат йўллайди-да, уларга ўз мулкида мудофаа чораларини кўришни буюради. Бундан изтиробга тушган Бобур Мирзо «Темурбек ўрнига ўтирган Султон Ҳусайн мирзодек улуғ подшоҳ ғанимнинг устига юришни демай, ер беркитмоқни, мудофаани деса, эл ва улусда қандай умидворлик қолсин» (Заҳириддин Муҳаммад Бобур. Бобурнома. Ваҳоб Раҳмонов ва Каромат Мўллахўжаева табдили. Тошкент, «Ўқитувчи», 2008, 101-бет) деб ёзади; ўртадаги фарқ: воқеалар шиддати, холос.\nБир қарашда Маждиддин Бағдодий ўлимидин сўнг кўп ўтмай мўғуллар Хоразм салтанатини ишғол қилгани, Бойқаро салтанати эса Мўмин мирзо қатл этилган машъум кундан ўн йил чамаси ўтиб, Султоннинг вафотидан сўнг барҳам топгани бу воқеалар ўртасида боғликлик йўқдек таассурот уйғотади. Бироқ, модомики, бу ишлар ғайб иши экан, муддатнинг белгиланиши ҳам ғайбдан бўлади-да, бандада не ихтиёр!\nУшбу китобни ўқиш асносида аён ҳақиқатга яна бир бор имон келтирдикки, Яратганнинг севган бандаси, ҳимояга муҳтож бандаси ноҳақ нобуд бўлса, бунинг оқибатида уларнинг умрига зомин бўлган кишиларнинг ўзигина жазо олиб қолмасдан, балки, бутун бошли салтанатлар пайҳон бўлиб кетар экан.\nШуҳрат Сирожиддиновнинг мазкур асари Навоий ҳаётига оид энг пухта тадқиқотлардан бири бўлибди. Чунки олим бу асар устида жуда кўп вақт сабр-тоқат билан ишлаган, баъзи ўринларда бир сўзда ишлатилган ҳарфларни аниқлаш мақсадида ўнлаб қўлёзма манбаларни қиёсий ўрганган. Натижада, шу вақтга қадар биз тўғри деб ҳисоблаб келган ҳодисалар аслида бошқачароқ эканини аниқлашга, бизни асл маълумот билан таништиришга эришган. Китобнинг ҳар бир қисмида ўқувчини ҳайратга соладиган, баҳсга чорлайдиган мавзулар бисёр, биз эса ўшалардан айримларинигина танлаб олдик, холос.\nҲар бир асарга қадр-қимматидан келиб чиқиб баҳо берилади. Ш.Сирожиддиновнинг «Алишер Навоий. Манбаларнинг қиёсий-типологик, текстологик таҳлили» монографияси ўзбек навоийшунослиги, адабиётшунослик фанига қўшилган муҳим ҳиссадир. Бу асар ҳар жиҳатдан Давлат мукофотига муносиб деб ўйлаймиз.


Тўплам СПА – аёлингиз учун бетакрор совға! Тўплам хақиқий роҳат учун мўлжалланган космитик, даволовчи ва тикловчи амалларни ўз ичига олган турли муолажалардан ташкил топган. Сиз айнин ўзингиз учун керакли муолажани танлашингиз мумкин. Бизнинг жамоамиз эса сизнинг гўзаллигингиз ва саломатлигингиз учун барча чораларни ҳозирлайдилар.\nБаҳоси: 200.000 сум\nТўплам Болажон – бу фарзандларингиз учун ижодий совғалар жамланмасидир. Бунда сиз фарзандингизнинг ижодий қобилиятини оширувчи турли қизиқарли машғулотларни топишингиз мумкин. Ўз қўли билан дурдона асар яратиш ва уни совға тариқасида ўзида олиб қолиш келажакда фарзандингиз илиқ хотирлайдиган ва сиздан миннатдор бўладиган дамлардир!\nБаҳоси: 79.000 сум\nЎз совғангиз билан бир умр ёдда қолиш ва энг ажойиб туҳфа эгасига айланишни истасангиз, унда сизга айнан Platinum тўплами керак! Ушбу тўпламдаги хар бир совға олам-олам қувонч, саргузашт ва фойдали машғулотларга бойлиги билан ўзингиз ва яқинларингизда унутилмас таассурот қолдириши бегумон. Ушбу тўпламда ёши, жинси, қизиқишларидан қатий назар барча учун мос ва ёқимли совғалар мавжуд. Шунчаки ўзингизга мос совғани танланг ва синаб қўринг!\nБаҳоси: 500.000 сум\nТЎПЛАМ SILVER - vPodarok.uz дан бетакрор туҳфа! Бу сизда ёрқин таасуротлар қолдирувчи энг яхши совғалар жамланган тўплам. Бу совға сертификати тортиқ қилинган инсон совғалардан бирини танлайди ва янги таассуротлар оламига равона бўлади!\nБаҳоси: 300.000 сум\nҚандай совғани танлашни билмай бошингиз қотдими? vPodarok.uz сизга ТЎПЛАМИ XL совғасини таклиф этади. Бундай тўпламлар бир қанча қизиқарли дастурлардан ташкил топган бўлиб, совғани қабул қилиб олган инсон шу дастурлардан ўзига қизиқарлисини танлаб олиш имконига эга бўлади. Ушбу тўпламда сиз адреналин ва романтика ишқибозлари учун унитилмас таассуротлар, раҳбарингиз ёки ҳодимларингиз учун креатив совғалар,...\nБаҳоси: 250.000 сум\nҚандай совғани танлашга иккиланаётганларга vPodarok.uz GOLD ТЎПЛАМИ совғасини таклиф этади. Бундай тўпламлар бир қанча қизиқарли дастурлардан ташкил топган бўлиб, совғани қабул қилиб олган инсон шу дастурлардан ўзига қизиқарлисини танлаб олиш имконига эга бўлади. Ушбу тўпламда сиз адреналин ва романтика ишқибозлари учун унитилмас таассуротлар, раҳбарингиз ёки ҳодимларингиз учун креатив совғалар, шунингдек дўстарингизга ёки оила аъзоларингизга мос совғалар топишингиз мумкин.\nБаҳоси: 380.000 сум\nТўплам L - бу тасаввурингизна турли туман янги таассуротлар билан бойитувчи совғалар тўплами. Бир тўпламда шунча кўп таассуротларни олдин тассав қилмагансиз. Бу сизни бефарқ қолдирмайда, сабаби узундан-узун совғалар рўйхатида хар қандай дидли инсон учун мос совға топилишига биз кафолат берамиз.\nТўплам L қўлингизда экан зерикишга вақт йўқ. Энг ёрқин онларни vPodarok.uz билан бирга туҳфа этинг!\nБаҳоси: 180.000 сум\nТўплам M - бу шунчаки қадрдон инсонингизни бирор маросим билан табриклаш усули бўлибгина қолмай, унга қувонч берувчи қизиқарли совғалардан ўзи хоҳлаганини танлаш имконин ҳам яратувчи тўпламдир. Бу билан сиз шунча совға эмас, танлаш имконин ҳам туҳфа этасиз. Ахир бу икки карра шодлик, шундай эмасми?\nБу совға сертификати тортиқ қилинган инсон совғалардан бирини танлайди ва янги таассуротлар оламига равона бўлади! Энг ёрқин онларни vPodarok.uz...\nБаҳоси: 150.000 сум\nСовға қанақа бўлишидан қатий назар у чин дилдан тортиқ қилиниши ва мехр билан тўйинган бўлиши лозим, акс ҳолда у хеч қандай қийматга эга эмас. Шу сабабдан сизга энг қайноқ совғалар тўпламини ҳозирлаб қўйдик. Сиздан фақат танлаш талаб этилади!\nУшбу совғанинг ўзига хослиги, унда хар қандай дидли инсон учун мос совғаларнинг топилишидадир. Хамда совға исталган байрам, шодиёни, туғилган кун ёки маросимда сизга қўл келиши бегумон.\nБаҳоси: 100.000 сум\nvPodarok.uz сизга пойтахтимиз бўйлаб турли йўналишларда ва турли мавзулардаги қизиқарли экскурсияларни таклиф этади. Шунчалар қадрдон лекин шу билан бирга шунчалар нотаниш Тошкент! Сизда пойтахтимизнинг бой тарихи, турли даврларга ҳос меъморчилик намуналарию ҳайкалтарошлик асарлари, қолаверса маданияти ва диний удумлари билан яқиндан танишиш имкони бўлади.\nБаҳоси: 725.000 сум


Чойнинг зарари: олимларнинг кутилмаган 4 хулосаси | ayol.uzayol.uz\nЧойнинг зарари: олимларнинг кутилмаган 4 хулосаси\nЧойнинг фойдасига ҳеч ким шубҳа билдирмайди: бу иссиқ ичимликни минг йиллар давомида истеъмол қилиб келаётган осиёликлар хато қилмайди.\nЧой ажойиб тарзда чанқоқни босади ва тетиклаштиради, холестерин миқдорини пасайтиради ва юрак-томир тизими ишини яхшилайди, қаришни секинлаштиради ва ҳатто ақллироқ ҳам қилади.\nЛекин олимлар бу ичимликнинг фойдали хусусиятлари билан бирга зарарли томонлари ҳам борлигини аниқлади.\nИссиқ чой қон кетишини келтириб чиқариши мумкин\nБританиялик отоларинголог ва пластик жарроҳ Генри Шарпнинг фикрича, куйдирадиган даражада қайноқ чой ичиш одати бурун-халқум томирларига салбий таъсир кўрсатиши мумкин.\nПиёладан чиқаётган буғ уларни кенгайтиради ва кўпинча бурундан қон кетишига сабаб бўлади. Бундан ташқари, иссиқ чой қизилўнгач саратонининг ривожланиш хавфини ошириши мумкинлиги ҳақида тахминлар мавжуд.\nБу ичимлик учун энг мувофиқ бўлган ҳарорат 50–60 °С ҳисобланади.\nҲаддан ташқари аччиқ чой тишлар ва суякларга зарар етказади\nЙиллар давомида ҳаддан ташқари аччиқ чой ичиш натижасида тишлар зарарланиши ва суяклар мўрт бўлиб қолиши мумкин. Бу – скелет флюорозининг белгилари ҳисобланади. Бу касаллик суякларда фторнинг йиғилиб қолиши оқибатида пайдо бўлади. Аччиқ чой орқали ҳам организмга фтор моддаси келиб тушади.\nПарҳезшунослар бир кунда 4—5 пиёладан кўп бўлмаган миқдорда чой ичишни тавсия қилади.\nЧойни овқатдан кейин истеъмол қилиш темир етишмаслигига олиб келиши мумкин\n2011 йилда Калифорния университетида ўтказилган тадқиқотлар чой темир моддасининг организмга овқат билан бирга келиб тушишига ва сингишига тўсқинлик қилишини исботлади.\nШунинг учун шифокорлар бу ичимликни нонушта, тушлик ёки кечки овқат маҳали эмас, балки овқатланишдан ҳеч бўлмаса 20 дақиқадан кейин ичишни маслаҳат беради.\nЧой уйқусизликни келтириб чиқаради\nБунга чой таркибидаги кофеин ва хушбўй моддалар сабабчидир. Кечқурун чойнинг тетиклаштирувчи хусусияти уйқунгизни қочириши мумкин. Агар кечқурун чой ичишни хоҳласангиз, яхшиси ўсимликлардан қилинган дамламалардан ичганингиз маъқул.


ЛАНГАР ОТА МАСЖИДИ ҲАҚИДА ЭШИТГАНМИСИЗ? » O'zbekiston musulmonlar idorasi Qashqadaryo viloyati vakilligi rasmiy sayti\n14-09-2020, 23:24 15 Ўқиш режими + -\nҚашқадарё вилоятида тарихий ёдгорликлар, меъморий обидалар, қадамжолар талайгина.\nУларнинг аксари нафақат юртимизда, балки дунё миқёсида ном таратган сайёҳлик объектлари қаторига киради. Ана шундай зиёратгоҳлардан бири Қамаши туманининг Лангар қишлоғида денгиз сатҳидан минг метр баландликда барпо этилган Лангар ота масжиди ва Шайх Абулҳасан мақбарасидир.\nҚизилтепа қишлоғидан 25-30 километр олисликда, Ҳисор тоғ тизмалари оралиғидаги Лангар қишлоғида жойлашган қадимий масжид айрим ёзма манбалар ҳамда оғиздан-оғизга ўтиб келаётган ривоятларга кўра, ХIV аср охирида Шайх Абулҳасан асос солган. У Бухородан иршод хатини олгач, ушбу манзил томон йўл олган экан.\nШайхнинг пири у кишига «Минган туянгиз учинчи марта чўккан жойда масжид барпо этинг» деган экан. Туяси сўнгги бор ҳозирги Лангар қишлоғи, яъни масжиднинг ўрнига чўкибди ва Шайх Абулҳасан шу ерга масжиднинг пойдеворини қўйибди. Маҳаллий аҳоли у кишига мурид бўлиб, масжид қурилишида кўмаклашган экан.\nУшбу масжидда куфий хатида битилган Қуръони каримнинг Ер юзидаги энг мўътабар нусхаларидан бири - Катта Лангар Қуръонининг факсимили нусхаси сақланади.\nМасжид 2 та хонақоҳ, 1 айвон, 4 меҳроб, 19 та устун ва 7 эшикдан иборат. 2 та хонақоҳи катта масжид ва кичкина масжид деб номланади. Аввал кичкина масжид қурилган, намозхонлар кўпайганлиги сабабли кейинчалик катта масжид ва айвони қурилган. Лангар ота масжиди ислом олами меъморчилик санъати билан маҳаллий халқ ҳунармандчилик услублари уйғунлигида барпо этилган. Бу меъморий обидани Марказий Осиёда ягона десак муболаға бўлмайди.\nМасжид томининг баландлиги, пойдеворига қўйилган тошларнинг улканлиги, устун ва ёғочларнинг қучоққа сиғмаслиги уни ўта маҳобатли қилиб кўрсатади. Масжид катта хонақоҳининг устуни тепасида ҳижрий 1362 йил (милодий 1905 йил)да уста Муҳаммадиёр томонидан таъмирлангани ёзилган. Масжид баландлиги 11 метр, бўйи ва эни 32 метрдан. Масжид шифтига вассажуфт тахланган. Унинг меҳроб қисми нозик дид ва юксак маҳорат билан безатилган.\nМеҳроб атрофи сулс ёзувидаги битиклар билан тўла. Шунингдек, мовий фонга оқ рангли ёзувлар битилган ранг-баранг кошинлардан яратилган ажойиб мозаика киши диққатини ўзига жалб қилади. Бундан ташқари, зарҳал девор бўйлаб икки хил ёзув: арабча ҳамда оддий нақшга ўхшаб кетадиган номаълум ёзувлар муҳрланган.\nЮқоридагиси қандай имлолиги, безакми ё рамзий белгиларми – маълум эмас. Қизиғи шундаки, улар тўғри чизиқлардан ҳосил қилинган бўлиб, кўпи свастика шаклидадир. Бундай рамзлар қадимги туркий халқлар буюмларида, лавҳаларда кўп учрайди. Мутахассисларнинг фикрича, бу безаклар Кўк турк подшоларининг ишоралари, аниқроғи давлат рамзлари экан.


Uzbek Tigers vs Astana Arlans: 3-0\n20:23 / 01.04.2017\n«Ўзбекистон» спорт мажмуасида Ўзбекистон ва Қозоғистон бокс жамоалари ўртасидаги баҳслар қизғин тусга кирди. Uzbek Tigers Қозоғистоннинг Astana Arlans жамоаси билан куч синашмоқда.\nМусобақа регламентига кўра, боксчилар ҳар бири 3 дақиқалик беш раунд кураш олиб боришади. Тартибга мувофиқ, рингга учинчи бўлиб, 75 кг вазн тоифасидаги боксчилар Исроил Мадримов ҳамда Сапарбай Айдаров чиқиб келишди.\nҲакамлар жуда қизғин кечган жанг ғолиблигини Исроил Мадримовга тақдим этишди. Шу билан Uzbek Tigers жамоасининг, кейинги икки жанг натижаси қандай бўлишидан қатъиназар, минимал ғалабаси таъминланди.\nЭслатиб ўтамиз, The World Series Boxing (WSB) Бутунжаҳон Бокс Серияси чемпионатининг VII фасл учинчи босқич таркибида Ўзбекистон шаънини ҳимоя қилувчи боксчилар BUKA Boxing Sportswear томонидан тақдим этилган кийимда рингга кўтарилишмоқда.


Муқаддас Руҳнинг ўрнини босадиган нарса йўқ — Dilkashradio.com\nМуқаддас Руҳнинг ўрнини босадиган нарса йўқ\nАссалому алайкум қадрдон опа-сингиллар. Қалбимизда Муқаддас Руҳнинг мавжуд бўлиши жуда муҳим. Муқаддас Руҳ сизга берадиган ўзингизга бўлган ишончни англаб етишнинг энг самарали усули – Руҳнинг мавжудлиги туфайли ҳар бир имонли киши эга бўлиши мумкин бўлган манбааларни тушунишдир. Ҳосил байрами куни Раббимизнинг шогирдлари билан ҳам ажойиб воқеа юз берган. Улар Муқаддас Руҳга тўлиб, Унинг қудрати билан тарихни ўзгартиришни бошладилар. Шогирдларга муқаддас яшашлари, кучли ва самарали гувоҳ бўлишлари учун куч берган ўша Муқаддас Руҳ ҳозирда биз орқали ҳам Ўз ишини амалга оширишни истайди. Исо Масиҳнинг қалбимизда яшаши, биз орқали Ўз севгисини намоён қилиши ҳайратланарли, лекин бу рост ва Худо Каломининг муҳим ҳақиқатларидан бири ҳисобланади.\nЎз кучимиз билан масиҳийча ҳаёт стандартлари бўйича яшашга уриниш – барчамиз учун муқаррар бўлган ва ўзимизга бўлган ишонч ҳиссини заифлаштирадиган муваффақиятсизликдир. Аслида, иложи борича Масиҳга ўхшаш бўлишга ҳаракат қилаётган масиҳий киши, масиҳий бўлмаган ва инсоний идеалга ўхшашга қарор қилган кишига нисбатан камроқ ишонч ҳиссига эга бўлиши ҳам мумкин. Масиҳийча ҳаёт стандартлари биз ўз кучимиз билан эриша олмайдиган даражада юқори. Худонинг Каломига биноан, фақат бир инсон – Исо Масиҳгина бунга эриша олган. Фақат Муқаддас Руҳ кучи билангина масиҳийча ҳаёт кечириш мумкин. Муқаддас Руҳ имонли кишига нафақат Худонинг оиласида қайта туғилиш имконини беради, балки руҳан ўсишда ва Руҳнинг ҳосилларини етиштиришда ҳам ёрдам беради. Айнан Муқаддас Руҳ бизга самарали гувоҳ бўлишимиз учун куч беради.\nИсо бизга “Қуддусда, Яҳудия ва Самарияда, ер юзининг ҳамма бурчакларида Унинг шоҳидлари” бўлишимиз кераклигини айтганида, У бу сўзларни “Муқаддас Руҳ сизларни қамраб олганда, куч-қудратга тўласизлар” (Ҳав. 1:8) деб бошлаган. Муқаддас Руҳсиз масиҳий бўлишнинг имкони йўқ бўлганидек, Усиз ҳаётда Руҳнинг ҳосилини келтириш ҳамда бошқаларни Исо билан таништиришнинг ҳам имкони йўқ. Исони қабул қилган вақтимиздан, Муқаддас Руҳ қалбимиздан жой олган ондан бошлаб, биз Худонинг одамлари бўламиз ва Масиҳда ҳосил келтиришимиз учун барча имкониятларга эга бўламиз. Муҳими, ихтиёримиздаги барча нарсалардан тўлиқ фойдалана олишимиз учун ҳаётимизни тўлдириши ва мустаҳкамлаши учун Муқаддас Руҳга имкон беришимиз керак. “Тўлдириш” сўзи ташқаридан келадиган нарсани эмас, аксинча, ичимизда аллақачон мавжуд бўлган ва бизни тўлдирадиган нарса эканини англаш жуда муҳим.\nШунинг учун мен “қамраб олиш”, ёки “куч бериш” деган сўзларни ишлатишни афзал кўраман. Бизни севадиган қудратли Худога ишониш орқали биз Муқаддас Руҳга тўламиз. Сиз банкда пулингиз борлигини билиб, чекни кўтариб борганингизда, банк сизга нақд пул беришига шубҳа қилмайсиз. Ғазначидан сизга пул бериш ёки бермасликларини сўрашингиз шарт эмас. Шунчаки, ишонч билан чекни ғазначига берасиз ва аввалдан ўзингизга тегишли бўлган пулни оласиз. Худодан ҳаётимизда мавжуд бўлган Муқаддас Руҳга тўлдиришини сўраганимизда, биз шунчаки Худонинг фарзандларига тегишли бўлган ҳуқуққа кўра, аллақачон ўзимизга тегишли бўлган нарсани сўраган бўламиз.


Ҳамдўстлик ичида янги "ҳамдўстлик"\n19 декабр куни Назарбоевнинг Боровойдаги қароргоҳига МДҲ га аъзолиги айтилаëтган 12 давлат раҳбаридан атиги бештаси тўпланди. Бу эса¸ кузатувчилар фикрича¸ МДҲ умри тугаб бораëтганидан мужда бўлиши мумкин.\nМДҲ раҳбарларининг Қозоғистонда ўтган сўнгги норасмий учрашувида глобал молиявий бўҳрон оқибатларига қарши 10 миллиард долларлик қўшма дастур имзоланди.\n19 декабр кунги Боровой учрашуви норасмий деб аталган бўлса-да, Қозоғистон президенти Нурсултон Назарбоев ҳузурида меҳмон бўлган тўрт ўлка президенти бу галги тўпландида анчагина жиддий ҳужжатларни имзолади, дея хулоса қилмоқда Қозоғистон расмийлари.\nУчрашувда жаҳондаги иқтисодий тузилмаларни ўз домига тортиб бораётган бўҳрон оқибатлари олдини олишда беш республикага фавқулодда ёрдам чоралари учун кўзланган дастур имзоланди.\nУмумий қиймати 10 миллиард АҚШ доллари бўлган аксилинқироз жамғармаси тузишга оид бу ҳужжатдан ташқари беш давлат раҳбари Коллектив хавфсизлик шартномаси доирасида тезкор ҳарбий қўшин бўлинмаларини шакллантириш тўғрисидаги келишувга ҳам қўл қўйдилар.\nҚозоғистон ташқи ишлар вазирлиги матбуот хизмати раҳбари Иляс Умаров Озодлик билан суҳбатда, хусусан, аксилинқироз жамғармасини тузиш режасининг жиддийлиги ва унинг яқин келажакда амалга оша бошлашини билдирди.\n- Жамғарма ҳажми 10 миллирад АҚШ долларини ташкил этади. Албатта, ҳали жамғарма тафсилотлари ҳақида гапиришга бироз эрта. Лекин уни таъсис этиш тўғрисидаги келишув имзоланганининг ўзиёқ¸ томонлар бўҳронга қарши биргаликда курашишга тайёрлигидан далолат беради, деди Қозоғистон ташқи ишлар вазирлиги матбуот котиби Иляс Умаров.\nИқтисодий бўҳронга қарши бирга курашмасак бўлмайди, деган қарорга келган МДҲ нинг бу беш давлати орасида Ўзбекистон ва Туркманистон йўқ.\nИляс Умаров бу давлат раҳбарлари ҳам учрашувга таклиф этилганини айтар экан, норасмий саммит бўлгани боис¸ уларнинг Боровойга келмаганини жиддий олиш ўринсиз, деб қўшимча қилди.\nБироқ, минтақа иқтисодчилари фикрича, бундай эмас.\nБиринчидан, ҳали тафсилотлари аниқ бўлмаган бу жамғарманинг¸ унинг ташкилотчилари учун самарали бўлиши шубҳа остига олинмоқда.\nЎзбекистонлик сиёсатшунос Фарҳод Толипов МДҲ саммити, деб тақдим этилган бу учрашувда 12 аъзо давлатдан атига бештаси раҳбарининг иштирок этганини бунга асос, деб ҳисоблайди.\n- Ҳақиқатан ҳам соф интеграцион руҳда МДҲ аъзоларининг ҳаммаси бир ëқадан бош чиқариб дегандек¸ иш кўришганда эди¸ менимча¸ салоҳият бўларди. Балки мана шу бешта давлатнинг ҳам қандайдир салоҳияти бордир ва чораларни ўйлаб топар.\nБундай молиявий инқирозлар олдин ҳам бўлиб турарди. Иқтисодчи бўлмасам ҳам¸ буни жуда бўрттириб юбориш керак деб ўйламайман.\nГуруҳбозлик¸ ўша учта давлат бўладими¸ бешта давлат бўладими йиғилиб олиб¸ қандайдир қарорга келганининг ўзи МДҲ нинг ўзи носоғломлигидан далолат беради. Мен сиëсатшунос сифатида фақат шуни таъкидлашим мумкин¸ дейди Фарҳод Толипов.\nҚозоғистонлик сиёсатшунос Азимбой Ғали фикрича эса¸ МДҲ давлатлари молиявий инқирозга барҳам бериш борасида кўпроқ ўз ички сиёсий ва иқтисодий имкониятлари доирасида чекланишга мажбур ва бу чекловлар уларнинг иқтисодий жиҳатдан бирлашувига ҳануз халақит бериб келмоқда.\nМДҲ давлатлари, хусусан, аксилинқироз жамғармасини тузган беш республиканинг бугунги иқтисодий салоҳияти ва ўзаро алоқаларнинг бугунги аҳволини назарда тутсак, буни аксилғарб кайфиятидаги Россия бошқаруви остида тузилган навбатдаги сиёсий гуруҳ, дейиш мумкин холос, дейди Азимбой Ғали.\n- Бунинг ортида молиявий бўҳронга қарши курашиш истагидан кўра кўпроқ МДҲ ўлкаларини Ғарбга қарши қайрашга уриниш ҳаракати устун, деб гумон қиламан.\nБу учрашувда Коллектив хавфсизлик шартномаси ташкилоти доирасида қўшимча тезкор ҳарбий бўлинма тузишга келишилгани ҳам шундан далолат.\nЗеро, сўнгги пайтларда Россия намойишкорона тарзда собиқ совет ўлкаларини ўз таъсирига олиш истагини намоён қилмоқда, деб ҳисоблайди қозоғистонлик таҳлилчи Азимбой Ғали.\nМинтақанинг аксар таҳлилчилари бу борада Қозоғистон президенти Нурсултон Назарбоев устамон сиёсат юргизаётганини эътироф этиб келади.\nУлар фикрича¸ Боровойда ўтгани каби норасмий учрашувларни уюштириб, Россияга мойиллигини намойиш қилиш билан бирга Қозоғистон раҳбари принципиал масалалар, жумладан, КХШТ доирасидаги ҳарбий битимлар каби масалаларда барибир Россиядан масофа сақламоқда.\nАммо, Қозоғистон билан солиштирганда, Ўзбекистон Россияга нисбатан сиёсатда анча кескин қадам ташламоқда, дейди Азимбой Ғали.\n- Ўзбекистоннинг Россияга нисбатан сиёсати, менимча, жуда самимий. Балки у қадар айёрона бўлмаган, очиқ сиёсат, десак тўғрироқ бўлар.\nМисол учун, минтақада фаол бўлган Қозоғистон билан солиштирилса, шундай хулоса қилиш мумкин.\nЧунки миллионлаб ўзбек мардикорига иш бераётган Россиядан узоқлашиш Ўзбекистон учун жуда хавотирли иқтисодий муаммоларни келтириши мумкин ва ўйлайманки, Каримов буни билади.\nГарчи, Ғарбга умид қилаяпти, деб ҳисоблаган тақдиримизда ҳам Россиядан ошкора узоқлашиш Ўзбекистон учун жиддий қадам, дейди қозоғистонлик сиёсатшунос Азимбой Ғали.


Ўзбекистон Вазирлар Маҳкамасининг 2016 йил 30 августидаги қарорига мувофиқ, пахта толасини экспорт қилиш ва республикадаги корхоналарга етказиб беришни «Ўзпахтаэкспорт» АЖ эркин алмаштириладиган валютада бажариши белгиланди. Шартномалар, бевосита ёки Республика товар, хом-ашё биржаси орқали тузилиши мумкин. Бунда, пахта толаси етиштириш ва уни етказиб бериш ўртасидаги мувозанатни сақлаш эътиборга олиниши керак, деб ёзмоқда "Кун" нашри.\nТеглар: Пахта толаси экспорт Вазирлар маҳкамаси\n21:56 Ислом Каримов «пахта қуллари» сиёсатига қарши қандай курашганди?\n22:05 Ўзбекистон Беларусга ер ёнғоқ етказиб беради


“Фарғона вилоятидаги… ҳолат шу қадар яхши бўлса, нега унда постларда ҳаракатлар кучайтирилган?” Ижтимоий тармоқларда фарғоналик журналист ва мутахассис ўртасида муҳокама қилинган мазкур мавзу юзасидан\n25 Июл 2020 йил 193\nФарғона вилояти ИИБ Ахборот хизмати маълум қиладики, Фарғона вилоятида ҳам карантин талабларидан келиб чиқиб, йўлларда автотранспорт воситалари ҳаракатини тартибга солиш, фуқароларнинг карантин қоидаларига мунтазам амал қилишини таъминлашга қаратилган қатъий тартиб-интизом жорий қилинган.\nШунингдек, фуқароларимизга куннинг белгиланган вақтларида яъни соат 8.00 дан 10.00 га қадар ҳамда 17.00 дан 20.00 га қадар ҳаракатланишлари давомида қулайликлар яратиш мақсадида блок постлардаги ташкил этилган хизмат кайта куриб чикилди. Муайян вақтда эркин харакатланиш учун қўшимча чоралар кўрилиб, блок постларнинг эстетик кўриниши яхшиланди. Жумладан бетон тўсиқлар ўрнига темир панжаралар ва пластмассали жиҳозлар қўйилди. Яна қўшимча дезинфекция туннеллари ташкил этилганлиги эса, пиёда ва ҳайдовчиларнинг блок постлардан ортиқча тўхталишларсиз ўтишларини таъминлайди.\nЭслатиб ўтамиз, ички ишлар органлари томонидан ўтказилаётган бу каби тадбирлар аввало эл юрт осойишталиги, ҳамюртларимизнинг саломатлиги ва тинчлигини таъминлашга қаратилган.


Жонсон лавозимини сақлаб қолди | Qalampir.uz\nОлам\t07 Июнь 08:35 4676\nБуюк Британия Бош вазири Борис Жонсон малакатдаги ҳукмрон Консерватив партия депутатларининг ишонч овоз (вотум)ини олди. Бу ҳақда “The Guardian” хабар берди.\nОвоз бериш жараёнида 211 депутат Жонсонни ёқлаб, 148 депутат ишончсизлик вотуми учун овоз берди. Шу тариқа у консерваторлар етакчиси ва мамлакат Бош вазири лавозимини сақлаб қолди.\n“Овоз бериш жараёнида 211 депутат Борис Жонсонга ишонч билдирди, 148 нафари қарши овоз берди. Шундай қилиб, мен Консерватив партиянинг парламент фракцияси Бош вазирга ишончини сақлаб қолганини эълон қилишим мумкин”, деган оддий парламентарийларни бирлаштирган Консерватив партиянинг 1922 Қўмитаси раҳбари Грэм Брейди.\nИшончсизлик вотумини қабул қилиш учун ҳукмрон Консерватив партиянинг 359 депутатидан камида 180 нафарининг овози зарур эди.\nАввалроқ Консерватив партия депутатларининг камида 15 фоизи, яъни 54 киши Жонсонга ишончсизлик мактубини “1922 қўмитаси” (Консерватив партиянинг Жамоалар палатасидаги парламент гуруҳи) раиси сэр Грэм Брейдига юборган. Бундай ҳолларда қўмита партия етакчисига бўлган ишонч масалалари бўйича овоз бериш жараёнини ўтказиши шарт. Хатларнинг сабаби Бош вазирнинг Даунинг-стритдаги зиёфатларда иштирок этиши эди.\nЖонсон Буюк Британияда COVID-19 га қарши кураш авжида бўлган бир пайтда Даунинг-стритдаги зиёфат қатнашгани маълум бўлгач, баҳслар марказида қолганди. Маълум бўлишича, Британия раҳбарлари бундай тадбирларда иштирок этиб, мамлакатда ўзлари жорий қилган чеклов чораларини бузган.\nВазирлар Маҳкамаси ходими Сью Грэй томонидан 2020-2021 йилларда коронавирус блокировкалари авж олган пайтда Жонсон қароргоҳидаги базмлар бўйича ўтказилган ички текширувдан сўнг, партия аъзолари орасида амалдаги Бош вазирга бўлган норозилик кучайди. Жорий йилнинг май ойи охирида эълон қилинган ҳисоботда Грэй “Олий бошқарув ушбу амалиёт учун масъулиятни ўз зиммасига олиши керак” деган хулосага келди.\nБош вазир базмларни бирида қатнашгани учун жарима тўлади va узр сўради, бироқ мухолифат талаб қилганидек, истеъфога чиқишни ёки ишдан бўшашни рад этди. Жонсонинг фикрича, Украинадаги можаро пайтида унинг лавозимини тарк этиши масъулиятсизликдир.\n01 Июль 20:52 77434\n01 Июль 08:15 72550\n02 Июль 08:30 69544\n01 Июль 21:34 61824\n02 Июль 17:23 57073


XXVI Атланта Олимпиадаси кумуш медали соҳиби (1996), Осиё чемпиони. Бутун жаҳон талабалар Универсиадасининг кумуш медали совриндори. "Меҳнат Шухрати" ордени ва "Узбекистан Республикасида хизмат кўрсатган спортчи" фахрий унвонига сазовор бўлган.\nАрмен спорт залига дастлаб қадам қўйганида 12 ёшда эди. Ўша кундан бошлаб унга Ўзбекистонда хизмат кўрсатган спорт устози В.Пятаев дзюдо сирларини ўргатган.\n1992 йили Армен биринчи йирик ғалабага эришди - Исроилда ўтган Европа чемпионатида бронза медалига сазовор бўлди. 1995 йили Жаҳон чемпионатида қатнашиб, бешинчи ўринни эгаллади.\n1996 йили Вьетнамда бўлиб ўтган Осиё чемпионатида у янада салмоқли ютуққа эришди. Атланта Олимпиадасида кумуш медалга сазовор бўлди. Бу ёзги Олимпия ўйинларида мамлакатимиз вакиллари қўлга киритган дастлабки ютуқ сифатида ҳам қадрлидир.\n1998 йили у Бангкокда ўтказилган XIII Осиё ўйинларида кумуш, 1999 йили Осиё чемпионатида (Хитой) олтин медалларини қўлга киритди. Узбек кураши бўйича Биринчи Жаҳон чемпионатида шарафли иккинчи ўринни эгаллади.\nЎзбекистонимиз шуҳратини дунёга ёйиш борасида Армен Багда-саров қилган хизматлар ҳукуматимиз томонидан муносиб такдирланган.\nАрмен Багдасаров 2001 йилдан дзюдо бўйича Узбекистан терма жамоасининг бош мураббийси.


Мурадовнинг UFC’даги иккинчи жанги муддати ва рақиби аниқ бўлди! ФОТО - 8 Ноября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Ноябрь » 8 » Мурадовнинг UFC’даги иккинчи жанги муддати ва рақиби аниқ бўлди! ФОТО\nМурадовнинг UFC’даги иккинчи жанги муддати ва рақиби аниқ бўлди! ФОТО\nАралаш жанг санъати (MMA) бўйича ўрта (-84 кг) вазн тоифасида октагонга чиқиб келаётган ўзбекистонлик Маҳмуд Мурадов (23-6, 14 КО) UFC’даги иккинчи жангини АҚШда ўтказадиган бўлди. Бу ҳақда GoSport нашри хабар бермоқда.\nМаълум бўлишича, Маҳмуд Мурадов ММА’нинг энг нуфузли турнири бўлган UFC’даги иккинчи жангида америкалик Тревор Смитга (15-9, 10 КО) қарши рингга чиқади. Жанг 7 декбарь куни АҚШ пойтахти Вашингтон шаҳридаги «Capital One» аренасида бўлиб ўтади. Мазкур жанг UFC on ESPN 7 турнири доирасида ташкил этиладиган ММА кечасида бўлиб ўтади.\nАслида Тревор Смит ярим оғир (-93 кг) вазн тоифаси вакили Алонсо Менфилдга (9-0, 9 КО) қарши рингга чиқиши лозим эди, аммо бу жанг бекор қилинган ва Менфилд ўрнига Маҳмуд Мурадов Смитга рақиблик қилиш бўйича келишувга эришган.\nМаълумот учун, 38 ёшли Смит жиу-житсу спорти устаси саналади. У ММА’а ўтказган 24та жангининг фақат биттасида рақибини нокаут эвазига мағлубиятга учратган. Яна 8та жангида усул ёрдамида муддатидан олдин ғалаба қозонган. UFC мусобақаларида 11 марта октагонга кўтарилиб, 5та ғалаба ва 6та мағлубиятни ўз ҳисобига ёзиб қўйган.\nЭслатиб ўтамиз, Маҳмуд Мурадов UFC’даги дебют жангини 28 сентябрь куни ўтказганди. Дания пойтахти Копенҳагенда UFC Fight Night 160 турнири доирасида у италиялик Алессио ди Кирикога (12-4, 9 КО) қарши октагонга чиқиб, уч раунд якунларига кўра, очколар ҳисобида ғалаба қозонганди.\nТаъкидлаб ўтиш жоиз, Маҳмуд Мурадов UFC билан тўртта жангга шартнома имзолаган. Жангдаги натижаларга қараб бу муддат яна узайтирилиши мумкин бўлади. У мазкур нуфузли турнирда иштирок этиш ҳуқуқини қўлга киритган илк ўзбекистонлик спортчи сифатида тарихда қолди.


Халқ таълими вазирига янги ўринбосарлар тайинланди\nЎзбекистон Республикаси Президенти Шавкат Мирзиёев Халқ таълими вазирининг ўринбосарларини тайинлади ва улар бугун вазирлик ходимларига таништирилдилар. Бу ҳақда Халқ таълими вазирлиги Ахборот хизмати хабар берди.\nПрезидент қарорига кўра, Халқ таълими вазири ўринбосари вазифасини бажариб келган Алишер Умаров Халқ таълими вазирининг биринчи ўринбосари, вазир ўринбосари вазифасини бажариб келган Атабек Назиров ва Сарвар Бабаходжаев вазир ўринбосари лавозимига тайинланди.\nШунингдек, Халқ таълими вазирига яна икки нафар ўринбосар тайинланди. Улардан бири Дилшод Кенжаев айни вақтда фаолиятини Ёшлар иттифоқи Марказий кенгаши раисининг биринчи ўринбосари сифатида бошлаган Алишер Саъдуллаев ўрнини эгаллади.\nБунгача Кенжаев Дилшод Муталибович Вазирлар Маҳкамаси маданият-санъат ва ёшлар сиёсати масалалари ахборот-таҳлил департаментининг ёшлар сиёсати ва маънавий ривожлантириш масалалари шўъбаси раҳбари лавозимида фаолият юритиб келган.\nЯна бир бўш турган Халқ таълими вазири ўринбосари лавозимига Иброҳим Жўраев тайинланди. У ҳудудий бошқармалар фаолиятини ҳамда мактабларни қуриш, таъмирлаш ва жиҳозлаш масалалари бўйича жавобгар бўлади.\nИброҳим Жўраев давлат хизматида охирги иш жойи Ахборот технологиялари ва коммуникацияларини ривожлантириш вазирлигида вазир ўринбосари лавозими бўлган.\nТаълим 06/04, 13:10\nХива шаҳрида ҳам Президент мактаби қурилиши бошланди


Qalampir.uz - Ҳарбий қисмни портлатмоқчи бўлган ўзбекистонликка Россияда суд ҳукми ўқилди\nҲарбий қисмни портлатмоқчи бўлган ўзбекистонликка Россияда суд ҳукми ўқилди\n09:38, 02.10.2018 Олам\nМуродбек Қодиров 1 сентябрда теракт уюштиришда гумонланиб ҳибсга олинганди.\nЎзбекистон фуқароси Муродбек Қодировга Москвада суд ҳукми ўқилди. Эркак 2017 йилда Федерал хавфсизлик хизмати томонидан 1 сентябрь – билимлар кунида теракт уюштиришда гумонланиб ҳибсга олинганди. Аммо унга ҳарбий қисмда теракт уюштиришни режалаштириш айблови билан ҳукм чиқарилди.\nСуд қабул қилган сўнгги тергов хулосасига кўра, айбланувчи шериклари билан космик-ҳаво кучлари қисмида портлаш уюштирмоқчи бўлган. Шу орқали у Суриядаги бомбардимон вақтида ҳалок бўлган акаси учун ўч олишни ният қилган.\nОлиб борилган тергов ишлари натижасида Муродбек Қодиров ва унинг шериклари ўзлари портлатмоқчи бўлган ҳарбий қисмни фаол кузатиб унинг хавфсизлик даражасини ўрганиб юрганлари маълум бўлган. улар яшаган квартирадан ҳарбий қисм суратлари топилган.\nҲарбий суд Қодировга террорчилик ташкилотига аъзо бўлгани учун 12 йил, қўлбола бомба тайёрлагани учун 7 йил ва теракт уюштиришга урингани учун 6 йил озодликдан маҳрум қилиш жазоси тайинлаган. Аммо жазо муддати қисман камайтирилган ва Қодиров умумий 15 йил умрини қаттиқ тартибдаги колонияда ўтказадиган бўлган.\nРФ жиноятчиларни кўпроқ қайси давлатларга тутиб бериши маълум бўлди\n15:15, 07.02.2019 2 128\n19:18, 06.02.2019 5 877\n16:14, 06.02.2019 5 066\n18:12, 04.02.2019 14 014\n19:42, 31.01.2019 7 568


24.08.2018 12:48 Чоп этиш версияси\nРеспублика Гидрометеорология марказининг хабар беришича, 25 август куни Тошкентда ҳаво бироз булутли бўлади, ёғингарчилик кутилмайди. Шарқдан секундига 5-10 метр тезликда шамол эсади. Кечаси 16-18, кундузи 30-32 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик кутилмайди. Ғарбдан секундига 7-12 метр тезликда шамол эсади. Кечаси 11-16, кундузи 27-32 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 15-20, кундузи 28-33 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 30-35 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22, кундузи 31-36 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 15-20, кундузи 28-33 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди.Шарқдан секундига 7-12 метр тезликда шамол эсади. Кечаси 10-15, кундузи 20-25 даража илиқ бўлади.


Бағдод ва унинг атрофида содир этилган портлашлар оқибатида камида 100 нафар ироқлик нобуд бўлди.\n22 феврал 2020, Тошкент вақти: 06:26\nБағдоднинг шиалар яшайдиган Садр шаҳарчасидаги одамлар билан гавжум бозорда содир этилган иккита портлаш оқибатида 90га яқин одам нобуд бўлди, 160дан ортиқ ироқлик яраланди. Бош вазир Нурий ал-Маликий террорчилар коалицияси ва Ироқ собиқ президенти Саддам Ҳусайннинг тарафдорларини мазкур ҳужумни уюштирганликда айблади. Бақуба яқинида юз берган портлаш ва минамёт ҳужуми оқибатида яна камида 12 нафар ироқлик нобуд бўлди. Айни пайтда, АҚШ ҳарбийлари Бағдоддан шимоли-шарқда “Ал-Қойда”га алоқадар гуруҳларга қарши ўтказилган 10 кунлик рейдлар давомида 93 жанггари ўлдирилгани ва 57 нафари қўлга олинганини билдирди. АҚШ ҳарбийлари сўнгги икки кун ичида Ироқда уч нафар америкалик аскар нобуд бўлганини ҳам маълум қилдилар. Бу билан янги йил бошидан бери Ироқда ўлган Америка ҳарбийлари сони 47га етди.


Қозоғистонда ёшлар ташаббуслари қўллаб-қувватланмоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚандай қилиб ўз бизнесини очиш ва самарали юритиш мумкин, мос келувчи бўш жойни қандай топса бўлади ва қандай йўл билан максимал даромад олиш имкони бор?\nБулар барчаси ёшларга “Ёш тадбиркор” республика дастури доирасида ўргатилади. «Атамекен» тадбиркорлар миллий палатаси томонидан рўёбга чиқарилаётган нодир лойиҳа Ёшларга бағишланган жорий йилда иш бошлади. 18 ёшдан 29 ёшгача бўлган 20 минг нафар қозоғистонлик зарур бизнес кўникмаларни эгаллади, улардан беш минг нафари ўз ишини очишга муваффақ бўлди.\nАСЕТ САДВАҚАСОВ, «АТАМЕКЕН» ТАДБИРКОРЛАР МИЛЛИЙ ПАЛАТАСИ ОММАВИЙ ТАДБИРКОРЛИК ВА МИКРОМОЛИЯЛАШТИРИШ ДЕПАРТАМЕНТИ ДИРЕКТОРИ ЎРИНБОСАРИ:\n- Бу ерда микробизнес кўзда тутилган, яъни унга асосан кечагина ишсиз бўлганлар, бугунги кунда ўз бизнесини очиш учун дастлабки қадамларини қўяётганлар жалб этилган. Амалиётда, яъни таълим даврининг ўзида у ёки бу бизнес ғоя текшириб кўрилади, бошқача айтганда, маркетинг тадқиқоти ўтказилади, умуман олганда, бозорни ўрганишга оид қатор ишларни иштирокчилар ўзлари бажаради. Улар турли бўш жойларни синовдан ўтказади, сўнг бизнес-лойиҳасини ишга туширади.\nШуни ҳам айтиш керакки, давлат томонидан ёшларга тақдим этилаётган юқоридаги каби бепул дастурлар тобора кўпайиб бормоқда. Ижтимоий ғоялар, лойиҳалар, шаҳару қишлоқларда яшаш шароитини яхшилаш, ривожлантиришга оид ташаббуслар эътибордан четда эмас. Республикада қозоғистонлик новаторлар аҳоли манзилларини ривожлантиришга ҳисса қўшиши учун имкон яратувчи қатор лойиҳалар ишлаб турибди. «Жаса» лойиҳаси – шулардан бири.\nАРСЕН КАМБАЛОВ, «ЁШ ХИЗМАТЧИЛАР ҲАМЖАМИЯТИ» ЖАМОАТ БИРЛАШМАСИ «JASA» ДАСТУРИ ДАСТУРИЙ МЕНЕДЖЕРИ:\n- «Жаса» деб аталган лойиҳамиз 14 ёшдан 28 ёшгача бўлган ёшларга мўлжалланган, бизни қувонтирган ҳол – қишлоқлар, кичик шаҳарлар болалари фаоллик кўрсатди, 104 та лойиҳа бугунги кунда рўёбга чиқариш даражасига чиқди.\nБунда турли-туман шаклдаги лойиҳалар амалга ошириляпти. Улар орасида имконияти чекланган болалар учун спорт майдончалари яратиш, одатдагидан фарқли ўриндиқ ва ёритгичлар ўрнатиш кабилар бор. Энг муҳими, улар жамиятга амалий фойда келтириши лозим, дейди мутахассислар. Умуман олганда, жорий йилда ёш хизматчилар ҳамжамияти томонидан 5 та лойиҳа рўёбга чиқарилди. Шулардан бири – “Ёшлар ишлари Академияси”.\nБЕЙСЕНАЛИ ҚАРАБАЕВ, «ЁШ ХИЗМАТЧИЛАР ҲАМЖАМИЯТИ» ЖАМОАТ БИРЛАШМАСИ «ЁШЛАР ИШЛАРИ АКАДЕМИЯСИ» ДАСТУРИ ДАСТУРИЙ МЕНЕДЖЕРИ:\n- Ёшлар ишлари Академияси... Биз Атирау вилояти ёшлар сиёсати масалалари бошқармаси билан бирга «Ёшлар ишлари Академияси» лойиҳасини рўёбга чиқаряпмиз. Бу лойиҳа доирасида тўртта тренинг ва конференция ўтказилади. Барча тренинглар ўтказилди. Биринчи навбатда, айнан ёшлар билан ишловчи ходимларни атрофимизда жамлашга интиламиз. Таъкидлаш жоизки, бундай лойиҳа аввал бирор жойда татбиқ этилмаган.\nҚозоғистонда Ёшлар йили муносабати билан ишга туширилган лойиҳалар, албатта, меҳнат бозорида ёшлар рақобатбардошлигини оширишга хизмат қилади. Ва, айни вақтда, мамлакатимиз иқтисодиётининг ривожланишига ёрдам беради, дейди ишонч билан экспертлар.\nлойиҳаташаббусёшларАтамекен» тадбиркорлар миллий палатасиЁш тадбиркорЁшлар ишлари Академияси


Кун тартибида «Навбаҳор» мавзуси | "NAVBAHOR" FUTBOL JAMOASINING RASMIY WEB SAHIFASI\nКун тартибида «Навбаҳор» мавзуси\nКун тартибида «Навбаҳор» мавзуси Хабарингиз борки, «Навбаҳор» жамоаси навбатдаги чемпионатни муносиб тарзда бошлай олмади. Наманганликлар шу кунгача икки ўйинни сафарда ўтказиб, дастлаб «Пахтакор»га кейин эса «Сўғдиёна»га имкониятни бой беришди. Олдинда «лочинлар»ни «Насаф» ва «Локомотив»га қарши кечадиган муҳим баҳслар кутиб турибди. Чемпионатдаги омадсиз старт жамоа мухлисларини ташвишга солмай қўймади. Айнан шу сабабли 23 март куни клуб раҳбарияти, мураббийлар, ОАВ вакиллари ҳамда мухлислар ўртасида учрашув бўлиб ўтди. Йиғилишда Наманган вилоят футбол федерацияси 1-вице президенти Б.Холмирзаев, «Навбаҳор» футбол вице президенти Р.Низамбаев, «Навбаҳор» футбол клуби ижрочи директори Ғ.Исмаилов, спорт директори Т.Абдуллаев, жамоа бош мураббийи М.Байрамов, катта мураббий У.Асқаралиевлар иштирок этиб, журналистлар ва ишқибозларнинг қизиқтирган саволларига жавоб қайтаришди.\nЙиғилиш аввалида чемпионат стартидаги омадсизлик хусусида жамоа катта мураббийи Усмон Асқаралиев ўз фикрлари билан ўртоқлашди: «Биринчи навбатда ўзимни оқлаш ёки баҳона қилиш ниятим йўқ. Жамоани қишки йиғинларда мавсумга тайёргарлик кўриш борасида кеч қолиши, футболчилар истиқомат қиладиган клуб қароргоҳини йўқлиги ва ўзимизга керакли бўлган футболчиларни тўла-тўкис таркибга жалб қила олмаганимиз чемпионатни муваффақиятсиз тарзда бошлашимизга сабаб бўлди. Биз мавсумга тайёргарлик кўриш борасида кеч қолдик. Айнан шу ҳолат мени олдин ҳам ташвишга солганди. Олдинги йиғилишда мухлислардан бири худди шу мазмундаги саволни берганида ҳақ эди. Ўшанда буни ҳис қилиб турган бўлсамда, ишқибозларимизни ранжитмаслик мақсадида ушбу ҳолатга урғу бермагандим. Мавсум арафасида ўтказилган йиғинлар давомида кўплаб футболчиларни синовдан ўтказдик. Бировни ёмонлаш эмас, аммо ўтган йили қилинган ишларни асорати ўз таъсирини ўтказяпти. Ишонч билдириб сафга қўшилган ўйинчиларнинг жисмоний ва техник ҳолати кўнгилдагидек эмас. Тўғри мавсумолди тайёргарлик даврида кўплаб жамоалар билан назорат ўйинлари ўтказдик. Аммо, олий лига клублари билан ҳеч бўлмаганда 10 та учрашув ўтказганимизда мақсадга мувофиқ бўларди. Ҳали қиладиган ишларимиз кўп. Бугун юзага келган вазиятдан нафақат ишқибозларимиз, балки жамоанинг ўзи ҳам ҳайратда. Йўл қўйилган хато ва камчиликларни тўғрилаш учун қўлимиздан келган барча ишларни амалга оширамиз. Умид қиламанки, ҳали хаммаси яхши томонга ўзгаради».\nЙиғилиш пайтида айрим мухлислар айни пайтда жамоа шарафини ҳимоя қилаётган бир қатор футболчиларни кескин танқид остига олишди. Ишқибозлар асосий таркибда майдонга тушаётган Виталий Почуев, Тимур Султонов ва Абдумажид Тоировларни жамоа ўйинини бузаётган ўйинчилар сифатида танқид қилишди. Айнан ушбу футболчиларнинг жисмоний ҳолатини кўнгилдагидек эмаслиги мағлубиятларга олиб келаётганлиги кескин қораланди. Мухлислар шу ўринда тажрибали посбон Денис Романенкодан ҳам қониқиш ҳосил қилмаётганликларини эътироф этишди. Шу сабабли улар мураббийлардан маҳаллий ёшларга кўпроқ эътибор беришни талаб қилишди. Ишқибозларнинг бу тарзда билдирган эътирозларига Асқаралиев қуйидагича изоҳ берди: «Айни пайтда нафақат юқорида номлари келтирилган футболчилар балки бошқа ўйинчиларнинг ҳам жисмоний ҳолати оптимал даражада эмас. Ҳозирда бу каби камчиликларни бартараф этиш устида иш олиб бормоқдамиз. Романенко масаласида фикр юритадиган бўлсак, хабаринглар борки мавсумлар оралиғида таркибга Мочаловни қўшиб олдик. Бу ишни жамоа келажагини ўйлаб амалга оширдик. Ҳозирда Викторнинг машғулотлардаги хатти-ҳаракатларини кўриб, киши иккиланиб қолади. Кейинги ўйинларда албатта унга ҳам имконият берилади».\nМухлислар мавсумлар оралиғида жамоанинг деярли барча машғулотларида иштирок этган айрим ўйинчиларни ҳозирда ҳаттоки захира ўриндиғида ҳам учратмаётганликларини эътироф этишди. Улар бунга мисол тариқасида иқтидорли ҳисобланаётган Соҳиб Абдуллаевни келтиришди. Йиғинларда ўзини кўрсатган футболчилар бир четда қолиб чемпионат арафасида сафга қўшилган футболчиларни нима сабабдан асосий таркибда майдонга тушаётганлиги борасидаги савол ҳам мухлисларнинг қизиқтирди: «Абдуллаевни оладиган бўлсак, ушбу футболчини меҳнатсеварлиги яхши ҳолат. Бироқ, уни асосий таркибда майдонга туширишга бироз эртароқ. Албатта ушбу ҳужумчимизга ҳам имконият яратиб берамиз».\n2012 йилги чемпионатда ишончли ўйинлари билан мухлислар эътиборини қозонган Собир Ҳамидовни нима сабабдан асосий таркибда кўринмаётганлиги ҳам ишқибозларга қизиқ туюлди. Ёдингизда бўлса ушбу футболчи қишки тайёргарлик пайтида Самарқанднинг «Динамо» клубига ҳам бориб келишга улгурганди. Умуман олганда Ҳамидов йиғинларда тўлиқ тарзда қатнаша олмаганлигини эътироф этиш жоиз. Аввалига ярим ҳимоячи ўтган мавсум сўнггида ортирилган жароҳат сабабли даволанишга мажбур бўлди. Кейинчалик эса Собирни бошқа жамоа ахтарганлиги аён бўлди. Бу ҳақда жамоа катта мураббийи Асқаралиев ҳамда клуб вице президенти Низамбаевлар мухлисларга ахборот беришди. Уларнинг фикридан футболчини бошқа жамоага ўтиш мақсадида машғулотларда тўлақонли равишда қатнашмаганлигини пайқаш қийин бўлмади. Ҳамидов хусусида Низамбаев қуйидагиларни қўшимча қилди: «Очиғини айтганда Ҳамидовдан сўнгги паллада воз кечишни ҳам ўйлагандик. Футболчи мавсумлар оралиғида ўзига жамоа қидириш билан банд бўлганлиги боис чемпионатга кўнгилдагидек тарзда ҳозирлик кўра олмади. Собир томонидан қўйилган шартларни барчасини бажарганмиз. Эндиликда футболчи ўз ишига профессионал тарзда ёндошиш талаб этилади».\nКўпчиликка сир эмаски, сўнгги йилларда «Навбаҳор» футбол клубида моддий томондан қатор қийинчиликлар юзага келаётганди. Хўш айни пайтда бу борада қандай муаммолар бор. Бу саволга клуб вице президенти Расул Низамбаев жавоб қайтарди: «Жамоа билан шартнома тузган барча футболчиларга шартномада кўрсатилган пул маблағлари берилган. Бундан ташқари жамоа аъзолари февраль ойи учун белгиланган ойлик маошларини ҳам олишга улгуришган. Айни пайтда ҳеч кимдан қарзимиз йўқ. Ҳаттоки, клуб ҳисоб рақамида маблағ ҳам мавжуд. Шундай экан, футболчилар ўйинларда ўзларини ҳар томонлама кўрсатиб, жамоа ютуқлари учун ҳаракат қилишлари керак».\nСўнгги пайтларда мухлислар орасида клуб раҳбарияти томонидан мураббийларга таркибни аниқлашда босим ўтказилаётганлиги борасидаги гап-сўзлар ҳам юзага чиққанди. Йиғилишда ушбу масалага ҳам ойдинлик киритилди. Низамбаев бу ҳақда гапирар экан, мураббийларга ҳеч қандай босим ўтказилмаётганлигини эътироф этиб, қуйидагиларни гапирди: «Жамоа сафида майдонга тушадиган футболчилардан иборат таркибни мен аниқламайман. Натижа учун доимо мураббийлар жавоб беришади. Шундай экан таркибни ҳам уларнинг ўзлари тузишади. Шу пайтга қадар мураббийларга фалон футболчини майдонга туширасан ёки пистончини алмаштир деб айтмаганман. Бунга ҳаққим йўқ. Агарда мураббийлар ўйин ёки таркиб борасидаги фикрларим билан қизиқишса ўз қарашларимни айтишим мумкин. Ўшанда ҳам учрашувдан кейин гапиришим мумкин». Ўз навбатида катта мураббий Асқаралиев ҳам раҳбарият томонидан таркибни аниқлашда босим бўлмаётганлигини таъкидлади.\nКлуб вице президенти «Сўғдиёна»га қарши ўтган учрашувдаги мағлубият учун жамоа раҳбариятидан тортиб, оддий маъмургача жаримага тортилганлигини маълум қилди. Низамбаев футболчилар ғалаба қозонганда мукофот пулини олишни билишар экан, имконият бой берилганда жарима тўлашларини билдирди. Клуб раҳбари ҳар бир жамоа аъзоси бир ойлик иш ҳақи миқдорида жаримага тортилганлигини ҳам мухлисларга ошкор қилди.\n«Сўғдиёна» билан ўтган ўйинда мураббийлар нима сабабдан маҳоратли ярим ҳимоячи Илҳом Бойдедаевни захирадан майдонга тушганлиги борасидаги саволга ҳам Низамбаев жавоб қайтарди. «Илҳомни таркибга киритилишига қарши бўлгандим. Негаки, Бойдедаев ўйиндан бир кун ўтказилган машғулот чоғида жамоа руҳиятини кўтариш ўрнига футболкасини мураббий олдига ечкан ҳолда машғулотни ўзбошимчалик билан тарк этган. Бундай хатти-ҳаракатни ҳар қандай клуб раҳбари ва мураббий ҳам қоралайди. Шундай экан, мураббийларнинг ўзлари ҳам ярим ҳимоячини жазолашди. Агарда бундай хатти-ҳаракат учун кескин чора кўрмасангиз, эртага бошқа бир футболчи ҳам худдий шундай йўл тутишига имконият яратиб берилган бўлади. Бойдедаев тартибни бузмаганида, асосий таркибда майдонга тушарди. Оқибатда, футболчи жазо олиш билан бир қаторда жамоани ҳам қийин аҳволга солиб қўйди».\nМухлислар мавсумлар оралиғида жамоа машғулотларида қатнашган Лочин Солиев, Аюбхон Нўъмонов каби футболчиларни нима сабабдан «Навбаҳор»да қолмаганликлари билан ҳам қизиқишди. Бу саволга ҳам Низамбаев жавоб қайтарди: «Солиев билан ўзим музокара олиб бордим. Футболчи жамоа сафида икки кун машғулот ўтказишга ҳам улгурди. Шундан сўнг ҳужумчи унга 100 млн. сўм миқдоридаги кўтарма пули берилсагина жамоа билан шартнома имзолашини билдирди. Бизнинг назаримизда, футболчи бундай нархга арзимайди. Ахир шунча маблағ сарф этилгандан кейин уни фойдаси ҳам бўлиши керакку. Маблағни берсагу, Солиев буни оқламаса ким ютқазади. Ахир мен Абрамович эмасманку, чўнтагимдан пул санаб, зарарни қоплайдиган. Бир сўз билан айтганда мураббийларнинг талабидан келиб чиққан ҳолда таркибни шакллантирдик. Улар зарур деган футболчилар билан шартномалар имзоланди». Бундан ташқари Асқар Жадигеровни ҳам таркибга нима сабабдан қўшилмаганлиги ишқибозларнинг назаридан четда қолмади. Асқар Жадигеровни ҳам катта миқдордаги пулни сўраганлиги ойдинлашди.\n«Сўғдиёна»га қарши учрашувни бевосита Зоминдаги ўйингоҳда томоша қилган мухлислар ўйин давомида тажрибали ҳакамлардан бири Равшан Эрматовни мезбонлар фойдасига қарорлар қабул қилганлигини кўп бор гапиришди. Йиғилишда ушбу масала ҳам ишқибозлар назаридан четда қолмади. Клуб вице президенти мағлубиятларда ҳакамларни айблайвериш нотўғри эканлигини маълум қилди: Зоминда «Сўғдиёна» билан кечган ўйинни видеотасмасини қайта кўриб чиққанимизда, ҳакамларни айрим камчиликлари кўзга ташланди. Хусусан биринчи гол киритилаётган вазиятда Романенкога нисбатан қўполлик ишлатилганлиги аён бўлди. Ана шундай ҳолатни Равшан Эрматовдек ҳакамни пайқамасликка ҳаққи йўқ эди. Лекин, шу вазиятни яратиб берган ўзимизнинг футболчилар эмасми? +арс икки қўлдан чиқади деб бежизга айтишмайди».\nДастлабки икки ўйиндаги мағлубиятдан кейин айрим мухлислар айни пайтда катта мураббий вазифасида ишлаб келаётган Усмон Асқаралиевни истеъфосини сўрашгача боришди. Бу оҳангдаги саволга эса мураббийнинг ўзи жавоб қайтарди: «Худога шукрки, ўзимга яраша обрў эътиборга эгаман. Агарда кўнгилдагидек натижа қила олмасам, ўз хоҳишим билан жамоадан кетаман. Лекин, мухлисларни менга эшикни кўрсатиб қўйишга ҳаққилари йўқ. Истеъофа чиқиш ёки чиқмасликни клуб раҳбарлари ҳал қилишади. Лекин, ҳар қандай шароитда ҳам фақатгина яхши нарсаларни ўйлаш тўғрирорқ бўларди. Шундай экан, мухлислардан келажакка умид кўзи билан боқишни сўрардим. Борди-ю, натижа бўлмаса сизлар истагандек бўлади».\nЙиғилиш сўнггида наманганлик мухлислар ЖЧ-2014 саралаш турниридан ўрин олган Ўзбекистон – Ливан терма жамоалари ўртасидаги учрашув учун чиқарилган чипталарни қандай қилиб сотиб олиш борасидаги савол билан вилоят футбол федерацияси биринчи вице президенти Баҳорм Холмирзаевга мурожаат қилишди. Хабарингиз борки, ЎФФ терма жамоалар маркази раҳбари Асқар Толибжонов вилоятдаги ишқибозларга қулайлик яратиш мақсадида худудий федерацияларга чипта ажратилганлиги хусусида маълумот берганди. Аммо, аслида ундай эмаслиги ойдинлашди. Бу борада Холмирзаев қуйидагиларни маълум қилди: «Мухлисларимизга қулайлик яратиш мақсадида ЎФФга чипта сотиб олиш борасида мурожаат қилгандик. Аммо, федерация томонидан нафақат Наманган вилоят футбол федерациясига балки бошқа вилоятларга ҳам чипта ажратилмаслиги маълум қилинди. Айрим федерация раҳбарлари федерацияга бориб Толибжонов билан ҳам учраша олмаганликларини билдиришди. Ўз навбатида биз ҳам вакилимизни пойтахтга юборгандик. Бироқ, бундан ҳеч қандай наф чиқмади». Шу тариқа «Навбаҳор» футбол клуби раҳбарияти, ОАВ вакиллари ҳамда мухлислар ўртасида ўтказилган йиғилишга якун ясалди. Клуб раҳбарияти ва мураббийлар мухлислар томонидан билдирилган айрим таклифларни ҳам инобатга олишларини маълум қилишди. Бундан ташқари навбатдаги йиғилишларда бевосита жамоа футболчиларини иштирок этиши ҳам билдирилди.


UFF.uz'да Жозе Моуриньо: Умид қиламанки ёзда қимматроқ трансфер бўлади ва Погбанинг елкасидан тоғ тушади\nЖозе Моуриньо: Умид қиламанки ёзда қимматроқ трансфер бўлади ва Погбанинг елкасидан тоғ тушади\nЯнгиликлар » ЕВРОПА «МЮ» бош мураббийи Жозе Моуриньо жамоа ярим ҳимоячиси Пол Погба «Ювентус»дан қиммаат нарҳга сотиб олингани боис унга холис баҳо берилмаслигини айтиб ўтди.- Менимча футболчининг елкасига ёзилган нарҳ ёрлиғи - унинг учун катта муаммо. Умид қиламанки ёзда ундан кўра қимматроқ трансфер амалга ошади ва Погбанинг елкасидан тоғ тушади. Агарда уни икки баробар камроқ нарҳга сотиб олишганда қай даражада ажойиб трансфер бўлгани ҳақида гапиришаётган бўларди. Аммо ҳамма ундан нарҳга яраша ўйин кутади ва бу ҳолат адолатсиз қарорга олиб келмоқда.Унинг омадсиз ўйинлари кўп бўлмади. Аммо кўпинча индивидуал ўйин жамоавий ўйинга жуда боғлиқ бўлади. Шу боис жамоа ёмон ўйнаганда у ҳам ёмон ўйнади, яхши ўйнаганда эса, яхши, - дейди Моуриньо. Манба: www.championat.com Ўқилган: 3993. Фикрлар: 1.\nСана: 19.05.2017 10:09.\nQalampir.uz — Ҳақиқат аччиқ бўлади Шарофиддин Тоғашаров\n«Telegraf» - axborot-tahliliy portali Ҳасанали ота\nФутбол сен учун ва сен билан KRuz.uz


ЎзА - 8 август куни кутилаётган об-ҳаво маълумоти\n07.08.2018 14:51 Чоп этиш версияси\n8 август куни кутилаётган об-ҳаво маълумоти\nРеспублика Гидрометеорология марказининг хабар беришича, 8 август куни Тошкентда ҳаво бироз булутли бўлади, ёғингарчилик кузатилмайди. Шарқдан секундига 5-10 метр тезликда шамол эсади. Кечаси 22-24, кундузи 37-39 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 20-25, кундузи 33-38 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 22-27, чўл ҳудудларида 30 даражагача, кундузи 35-40 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво кам булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 22-27, кундузи 37-42 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 20-25, кундузи 33-38 даража иссиқ бўлади.


Kun.uz мухбирининг хабар беришича, муҳокамада Иқтисодиёт вазири ўринбосари Мубин Мирзаев «давлатнинг иқтисодиётдаги улушини камайтириш ва айрим хизматларни хусусий секторга берилиши» ҳақида маълум қилди.\n«Асосий масала давлат-хусусий шерикчилик шаклининг ҳуқуқий асосини яратиш зарур. Айни пайтда бунда норматив ҳужжатлар жорий йилнинг биринчи чорагида ишлаб чиқилиши режалаштирилган. Бундан ташқари, аграр соҳада ҳам бирмунча ислоҳотлар амалга оширилиши назарда тутилади: пахта етиштиришда бозор иқтисодиёти қонунларига бўйсунган ҳолда, кластер тизимини кенг тарғиб қиламиз», дея таъкидлади у.\nШунингдек, Ўзбекистонда яшаш минимуми ёхуд «истеъмол саватчаси» ишлаб чиқилади. Ана шу ҳисобдан келиб чиқиб, аҳоли даромадларини яшаш минимумидан кам бўлмаслиги таъминланади.\n«Айни шу масала жорий йилнинг 1 июлига қадар бажарилиши режалаштирилган», деб қўшимча қилди М.Мирзаев.


17 май 2022, Тошкент вақти: 18:27\nЎзбекистон президенти Ислом Каримов 13 июл куни Оқ саройда АҚШ Давлат котибининг сиёсий масалалар бўйича ўринбосари Уилям Бëрнсни қабул қилди.\nЎзА агентлигининг ёзишича, президент Каримов мазкур учрашув томонларни қизиқтирган масалалар хусусида фикр алмашиш учун қулай имконият эканини билдирган.\n- Ташрифингизни АҚШ нинг расмий Тошкент билан амалий ва самарали ҳамкорликни янада ривожлантиришга тайёр экани тасдиғи деб биламиз, дея қўшимча қилди Ўзбекистон раҳбари.\nУилям Бëрнс ўз навбатида қабул учун президент Каримовга миннатдорчилик билдириб, Оқ уй маъмурияти Ўзбекистон билан ҳамкорликни барча соҳаларда ривожлантиришдан манфаатдор эканини таъкидлаган.\nУчрашув чоғида Ўзбекистон-АҚШ муносабатларига доир масалалар юзасидан фикр алмашилди, дейилади ЎзА хабарида.


Террор режаси жазоланди\nЛондон расмийларига кўра¸Британия полицияси ва хавфсизлик хизматининг жиддий саъй-ҳаракатлари натижасида улкан террор режасининг олди олинган.\nБритания суди уч нафар британиялик мусулмонни 2006 йил августида Шимолий Америкага учаётган камида еттита самолётга ҳужум қилиб¸ минглаб одамни ўлдиришни режалаганликда айбдор деб топди.\nМутахассислар агар Ал-Қоида томонидан ишлаб чиқилган бу режа амалга ошганда, у 2001 йил 11 сентябр воқеаларидан кейинги энг фожеали террор ҳужуми бўларди¸ деган фикрда.\nҲакамлар гуруҳи Британияда туғилган 28 яшар Абдулла Аҳмад Алини минглаб одамни ўлдириш режасини ишлаб чиққанликда, 28 яшар Танвир Ҳусайн ва 29 яшар Асад Сарварни эса самолётда бомба ҳужумини амалга оширишни мақсад қилганликда айбдор деб топди.\nБритания ва АҚШ хавфсизлик хизмати расмийлари фикирча¸ самолётларни портлатиш режаси Ал-Қоида билан бевосита боғлиқ ва у Покистондаги исломий жангарилар томонидан бошқарилган. Уларга кўра, 2006 йил августида бу режа амалга оширилишига бир неча кун қолганда унинг олди олинган.\n- Бу воқеа, биз терроризмнинг ҳақиқий ва жиддий таҳдидига дуч келаётганимизнинг яна бир далилидир. Бу тасаввур қилиш мумкин бўлмаган оқибатларга олиб келиши мумкин бўлган даҳшатли ҳужум бўлиши мумкин эди. Терроризмга қарши курашда Британия тарихида энг мураккаб ва катта амалиёт бўлган ушбу жараёнида жавобгар шахсларни адолатли суд олдига олиб келиш учун полиция, хавфсизлик хизмати ходимлари ва прокурорлар ўз вазифаларини аъло даражада бажардилар, дейди Британия Ички ишлар вазири Алан Жонсон.\nЛондон шаҳар полициясининг террорчиликка қарши кураш бўлими бошлиғи Жон Мак Довал¸ агар террор ҳужуми амалга ошганда оқибати жуда ёмон бўлиши мумкинлигини айтади.\n- Агар бу режа амалга ошганда жуда кўп одам нобуд бўлган бўларди. Бу нимани англатишини тасаввур қилиш ҳам жуда қийин. Агар учқич қуруқлик устида учаётган маҳал портлатилгудек бўлса, қурбонлар сони янада кўпайиши мумкин эди, деди Лондон полициясининг террорчиликка қарши кураш бўлими расмийси.\nМаълумотларга кўра, бўлажак худкушлар суюқ портловчи моддаларни самолёт бортига пластик бутилкаларда олиб киришни режалаган. Айнан шу воқеа сабаб дунё бўйича йўловчиларга самолёт бортига суюқлик олиб чиқиш таъқиқланди.\nМаҳкама жараёнида британиялик жангари мусулмонларнинг Покистондаги Ал-Қоида раҳбарлари билан алоқада бўлганлари аён бўлди¸ Британияда туғилган Рашид Рауфнинг улар ўртасида муҳим воситачи бўлгани аниқланди.\nРауф 2006 йил августида Покистоннинг Бахавалпур шаҳрида қўлга олинган эди. Аммо 2007 йил декабрида соқчилар Рауфга масжидга киришга рухсат берган пайтда у ҳибсдан қочишга муваффақ бўлган. 2008 йил ноябрида АҚШнинг одамсиз учадиган разведка самолёти Покистоннинг Афғонистон билан чегарадош ҳудудида Рауфни нишонга олган.\nАҚШ ва Британия разведкаси расмийларига кўра, ҳужум оқибатида Рашид Рауфнинг ўлгани ёки тирик қолгани маълум эмас.


Самарқандда II «Silk Road Bazar» фестивали бўлиб ўтди\nСентябрь ойининг сўнгида Самарқандда Халқаро туризм кунига бағишланган II «Silk Road Bazar» фестивали бўлиб ўтди. Тадбир Самарқанд вилояти ва шаҳар ҳокимлиги, Маданият вазирлиги бўлими, Туризмни ривожлантириш департаменти, Ҳунармандлар уюшмаси, Халқ таълими бошқармаси, Ички ишлар бошқармаси томонидан ташкил этилди.\nБу йилги фестивалда мамлакатимизнинг турли ҳудудларидан 80 дан ортиқ ҳунарманд иштирок этди. Фестивалга ташриф буюрадиган меҳмон ва иштирокчиларга янада қулайликлар яратиш мақсадида бу йилги фестиваль бўладиган ҳудудга 20дан ортиқ овқатланиш марказлари вакиллари жалб қилинди.\nФестивалнинг бадиий қисмига тўхталадиган бўлсак, бу йил 60 дан ортиқ санъаткор ва филармония жамоалари, шунингдек, ўнлаб болалар гуруҳлари ўзларининг ажойиб концерт дастурлари билан қатнашишди.\nСамарқанд шаҳрида иккинчи бор ташкил этилган « Silk Road Bazar» фестивали учун битта асосий ва иккита қўшимча саҳна безатилди, фестивалга янда кўтаринки руҳ бағишлаш учун мусиқий шоулар ҳам намойиш этилди.\nШу билан бирга, ушбу тадбирнинг жозибадорлигини янда ошириш мақсадида фестиваль бўлиб ўтаётган павильонлар иккита катта LED-экран орқали реал вақтда содир бўлган воқеаларни трансляция қилди.\nШунингдек, Халқаро туризм кунини Самарқанд шаҳрида муносиб нишонлаш мақсадида хоҳловчилар учун ҳаво шари (аэростат)да учиш имконияти яратилди.\nКонцертдан кейин Регистон майдонида шаҳар аҳолиси ва меҳмонлари учун 3D-лазер шоу ҳам намойиш этилди.\nСтатистик маълумотларга тўхталадиган бўлсак, икки кун давомида фестивалга 3000 дан ортиқ чет эллик сайёҳ, бошқа ҳудудлардан Самарқанд шаҳрига 55 мингга яқин меҳмон ва маҳаллий аҳоли ташриф буюрди.\nТаъкидлаш жоизки, фестиваль давомида 700 миллион сўмдан ортиқ ҳунармандчилик ва озиқ-овқат маҳсулотлари сотилди.\n331 Февраль 27 , 2021\n232 Февраль 27 , 2021\n630 Февраль 26 , 2021\n155 Февраль 25 , 2021\nТошкентда туризм коллежи вакиллари иштирокида инфо-тур бўлиб ўтди\n438 Февраль 24 , 2021\nТуризм соҳасида инновацион лойиҳалар ва илмий тадқиқотларни ривожлантиришга доир видеомулоқот бўлиб ўтди\n671 Февраль 23 , 2021\nГид, экскурсия етакчиси ва йўриқчи-йўл бошловчилар хизматлари ўзини ўзи банд қиладиган шахслар фаолият турига киритилди\nТашрифлар бугун: 5964


hidoyat.uz – “Мовароуннаҳр” нашриётининг сайти - ЖАННАТ ТОШИ\nҲаммангизга маълумки, бутун дунёда яшовчи мусулмон аҳли намозни қиблага – муқаддас Каъба томонга юзланиб ўқийди.\nДастлаб Каъбани Иброҳим (алайҳиссалом) ўғли Исмоил (алайҳиссалом) билан биргаликда қайта қуришган.\nБиз яшаётган даврга етиб келгунга қадар Каъба бир неча бор қайта тикланган. Навбатдаги қайта қуриш вақтида “жаннат тоши” аталмиш Хажарул асвад (қора тош)ни Каъба деворига ўрнатиб қўйишдек муҳим вазифани қайси қабила вакили бажариши масаласида қизиқ воқеа юз берган.\nБу воқеага қурилиш ишлари олиб борилаётган паллада Каъба атрофида уюлиб ётган майда тошлар гувоҳ бўлишган ва сўзлаб беришган. Эшитинг!\nТуш палласи. Жазирама иссиқ. Кучли шамол эсиб, дуч келган нарсаларни учириб кетмоқда. Шамол қўпориб ташлаган дарахт танасининг ёнида анчагина майда тошлар уюлиб ётарди.\n– Ёрдам беринглар! Мени ҳозир эзиб ташлашади! – жон-жаҳди билан бақирди кўк тошча. Унинг устига бошқа тошлар бирин-кетин тушиб турарди, – менимча бу ерга жуда кўп тошлар йиғилганга ўхшайди, нафас олиб бўлмаяпти, – деди у зорланиб, ёнида ётган тошчага, – сиз бу ерга яқинда келдингиз, шекилли?\n– Ҳа. Мени шамол анави қоядан кўчириб олиб келди, – жавоб берди у. – Сиз ўзингиз қаердан бўласиз?\n– Мен шаҳримизга кираверишда турган она қоятошнинг бир парчасиман. Бу ерга келиб қолганимга бир неча кун бўлди, – деди кўк тошча, сўнгра суҳбатдоши сарғимтир тошнинг маъюслигини сезиб қолиб, ташвишли оҳангда сўради:\n– Сизга бирор нарса бўлдими, ғамгин кўринасиз?\n– Эҳ, онам билан яшаганимда, биз доимо бирга ибодат қилар эдик.\n– Нимани тилаб ибодат қилар эдингиз? – қизиқиб сўради кўк тошча.\n– Менинг ягона тилагим, янчилиб тупроққа қоришиб кетсам-у, устимда гуллар ўсиб, кўкатлар униб чиқса.\n– Худо хоҳласа, мақсадингизга етасиз, – деди кўк тошча, – мен эса одамлар яшайдиган уйнинг девори қурилишида ишлатилсам, деб орзу қиламан.\nШу йўсинда, ҳар бир тош ўзининг тилак-мақсадини ўйлаб жим қолишди. Ниҳоят, сариқ тошча сукунатни бузиб:\n– Сўнгги пайтларда бу ерда нималардир содир бўляпти. Одамлар негадир ташвишли кўринишади.\n– Мен ҳам ҳайронман, – жавоб берди кўк тошча. – Келганимдан бери одамлар ўзаро баҳслашиб, бир-бирига бақириб гапирадиган бўлиб қолишди. Уларнинг кайфияти чатоқ.\n– Қизиқ, сабаби нима бўлиши мумкин? – сўради сариқ тошча. Шу маҳал ерда ётган дарахт:\n– Узр, суҳбатларингизга ҳалақит берсам, – деди йўғон овозда. – Мен бу жойда кўпдан бери ётибман, шу боис ҳам рўй бераётган ҳодисаларни сизларга айтиб беришим мумкин.\n– Ҳа, марҳамат. Дарҳақиқат, биз одамларнинг нега ғамгин ва ёмон кайфиятда юрганларини билмоқчимиз, – дея чуғурлашди тошчалар ҳаяжонланиб.\n– Бу шаҳарнинг номи Макка, муқаддас Каъба шу масканда жойлашган. Одамлар уни жуда ардоқлайдилар, зиёрат қиладилар, севадилар, – давом этди дарахт, – йиллар давомида шамол ва ёмғир унинг деворларини емириб келди. Устига-устак яқинда юз берган ёнғин сабабли Каъба деворлари ёрилиб, бузила бошлади. Қисқаси, Каъба ёмон ҳолатга келиб қолди. Бундан ташвишланган Макка аҳолиси уни қайта тиклашга аҳд қилди. Қайси қабила, қайси деворни тиклаши тўғрисида келишиб олиб, ишни бошлаб юборишди.\n– Бироқ бундай шароит одамларнинг бир-бирига жаҳл қилиб, жанжаллашишига сабаб бўлолмайди-ку!\n– Бироз сабр қилсанглар, ҳаммасини билиб оласизлар, – жавоб қилди дарахт – ҳамма гап шундаки, жаннатдан тушган тош – Хажарул асвад Каъба деворига ўрнатиладиган пайт келгунича қурилиш ишлари осойишталикда бажарилмоқда эди.\n– Мен бу тош ҳақида олдин қаердадир эшитган эдим, – деди сариқ тошча, – бир дўстимнинг айтишича, Хажарул асвад жаннатдан ерга туширилган, сўнгра пайғамбар Иброҳим (алайҳиссалом)га Каъбани қурганда бу жаннат тошини Каъба деворига ўрнатиб қўйиш топширилган.\n– Тўппа-тўғри! – деди дарахт – ҳозир Макка аҳолиси ўртасидаги келишмовчилик ҳам айнан ана шу муборак тошни ўз жойига ўрнатиш шарафига ким муносиб эканлиги хусусидадир.\n– Хўш, энди нима бўлади? – сўради кўк тошча ташвишланиб, – наҳотки шу можаро қабилалараро уруш бошланишига сабаб бўлса?!\nДарахт танаси бу саволга жавоб топа олмай узоққа тикилиб, жим қолди.\n– Қаранглар, одамлар яна тўпланишяпти, – деди дарахт йўғон овоз билан.\nШу заҳоти уларнинг олдидан бир чавандоз от чоптириб ўтиб кетди. От туёқлари остида эзилиб кетишига сал қолган тошчалар ўзларини зўр-базўр четга олиб қолишга улгуришди. Туёқ зарбидан тепага сачраган тошчалар Каъба яқинига бориб тушишди. Кўк тошча тушган жойини кўриб, қанча хурсанд бўлди ва: – Қара, бу ердан теварак-атроф янада яхшироқ кўринар экан, – деди.\n– Секин, одамлар яна йиғилишяпти, қулоқ солайлик-чи, улар нима ҳақида гапиришар экан, – саросимада сўз қотди сариқ тошча.\nТошчалар ётган жойларидан тўпланганларни кузатдилар.\nБир оздан сўнг одамлар ўзаро тортишиб, овозларини баралла кўтариб, бир-бирларини ҳақорат қила бошладилар.\n– Хажарул асвадни жойига биз қўямиз! – дея таъкидлади бир киши.\n– Йўқ, биз қўямиз! – дея ўшқирди бошқа қабила вакили унга жавобан. Шу тариқа шовқин-сурон кучая бошлади. Шу маҳал Макка оқсоқолларидан бўлган Абу Умайя исмли бир мўйсафид:\n– Ҳой, қурайшликлар! Менинг бир таклифим бор. Ҳозир Каъба остонасидан хатлаб ўтган биринчи одам бу масалани ечишда бизга ёрдам беради. Ўша киши қандай қарор қилса, унинг айтганини сўзсиз бажарамиз!\n– Ҳа, шундай бўлсин!\nБундай оқилона маслаҳат ҳаммага маъқул тушди. Одамлар ва тошлар сукут сақлаб, ким биринчи бўлиб Каъба дарвозасидан кирар экан, деб интиқиб кута бошлашди.\nКўп фурсат ўтмай узоқдан бир киши Каъба томон кела бошлади. Келаётган одам ҳамманинг ҳурматига сазовор бўлган Муҳаммад экан. Ўша кезда у энди ўттиз беш ёшларга кирган, ҳали пайғамбар эмас, лекин ҳамма уни ростгўй, садоқатли бўлгани учун “Ал-Амин”деб атар эди, бу ишонч қозонган одам деган маънони англатади.\n– Ал-Амин келяпти, Ал-Амин! – олқишлаб қичқирди йиғилганлар.\nҲурматли Муҳаммад амин дарвозадан кириб келиши билан халойиқ уни қувонч билан кутиб олди. Бу одам адолатли ҳукм чиқаришига ҳамма ишонарди. У ишонч қозонган одам бўлгани учун ҳам, бу ишни амалга ошириш унга насиб этаётганидан ҳамма мамнун эди.\nЙиғилганлар Муҳаммадга муаммонинг сабабини тушунтириб, бундай дейишди:\n– Биз сени ушбу шарафли ишга муносиб деб ҳисобладик. Қандай қарор чиқарсанг, ҳаммамиз сўзсиз бажаришга розимиз.\nИккала тошча бўлаётган воқеани диққат билан кузатишарди. Муҳаммад масаланинг моҳиятини англаб, енгил табассум қилди ва чопонини ерга тўшаб, ўртасига Хажарул асвадни қўйди.\n– Энди, – деди Муҳаммад амин, – ҳар қабиланинг биттадан вакили чиқиб, уни бир четидан ушлаб кўтариб, қора тош ўрнатиладиган девор ёнига олиб боришсин, шундай қилсак, ҳамма қабила тошни баравар кўтариб борган ҳисобланади.\nОдамлар бундай оқилона қарордан хурсанд бўлишди, қабилалараро тинчлик ўрнатилди. Жаннат тоши Каъба деворининг олдига келтирилганидан сўнг Муҳаммад амин тошни ўз жойига ўрнатиб қўйди.\n– Муҳаммад (алайҳиссалом) – донишманд, одил ва олижаноб экан, – деди кўк тошча ҳайратланиб, – у ўз вақтида келиб, қабилалар ўртасида қўзғалаётган уруш-жанжалнинг олдини олди. Макка аҳолиси ўзаро тотув яшай бошлади. Одамлар ундан ҳали кўп нарсаларни ўрганишлари керак.\n– Бу аниқ, Муҳаммад (алайҳиссалом) ҳақиқатдан ҳам олиймақом шахслигига шак-шубҳа йўқ! – деди сариқ тошча.\nМаккаликлар ўзларига юклатилган вазифаларини тез орада бажариб, Каъбани қайта тикладилар.\nОлиймақом Муҳаммад (алайҳиссалом) қабул қилган оқилона қарор натижасида Макка аҳли ўртасида бошланаётган жанжал қабилалараро урушга айланиб кетишининг олди олинди.\nНодир ЧУГАНОВ таржимаси


Куни кеча ўзининг 27 ёшини қаршилаган Муҳаммад Салоҳ учун клублар 150 миллион фунт беришга тайёр экани ҳақида ҳам хабарлар тарқалди. Бир неча йил олдин «Челси»нинг асосий таркибига кира олмаган мисрлик футболчи маълум муддат Месси билан ҳам солиштирилди ва ҳозирда дунёнинг энг яхши ҳужумчиларидан биридир. Чемпионат.com сайтида Муҳаммад Салоҳ билан боғлиқ қизиқарли фактлар билан ўртоқлашишди.\nФутболдан кетиши мумкин эди\nМуҳаммад Александрия ва Қоҳира орасида жойлашган Нагриг қишлоғида туғилиб, вояга етган. Салоҳлар оиласи бой эмасди – ота оддий савдогар, кўп пул топмасди, лекин яшашга етарди. Муҳаммад телевизорда Роналдо ва Зиданнинг ўйинларини томоша қилар ва кейин, кўчада уларнинг финтларини такрорлашга ҳаракат қиларди. Албатта, бу иш осон эмасди, чунки болаларда оддий тўп ҳам бўлмас, кўпинча, эски пайпоқларни йиғиб, ёпиштирилган «тўп»да финтларни ўзлаштириш ноқулай эди.\nМактаб жамоасида эса, аҳвол бирмунча яхшироқ эди. Турнирлардан бирида Қоҳиранинг «Эраб Контракторс» клуби скаутлари Салоҳни пайқаб қолишади ва жамоага таклиф қилишади. Катта футбол орзуси билан яшаган болакай ўйлаб ўтирмасдан рози бўлади ва 14 ёшида илк шартномасини имзолайди.\nҲафтада беш кун бўладиган машғулотларга тўрт соатлик йўл билан бориш керак эди. Оқибатда, ўқишда қийинчиликлар пайдо бўлди: Салоҳ кўп дарс ўтказиб юборар ва баҳолари пасайиб кетганди.\n«Тўққизда мактабга борардим, лекин икки соат ўтиб, клубдан мен машғулотга боришим кераклиги ҳақидаги хатни кўрсатиб, тарк этардим», – деб эслайди интервьюлардан бирида футболчи.\nҚайсидир паллада, Мо кўп футбол ўйнай олмади ва бу унинг қизиқишини пасайтириб юборганди.\n«Тахминан икки ой мен захирада ўтирдим ва деярли майдонга тушмадим. Ўшанда мен отамга шунчаки, захирада ўтириш учун тўрт соат йўл босмайман, дедим. Ҳатто йиғлаб, футболни ташлаш ҳақида ўйлай бошладим. Ўшанда отам менга: «Менга қара, вақт ўтиб машҳур футболчига айланган ҳамма, ўз вақтида, болалигида қийинчиликларга чидаган. Сен шунчаки, ўйинга эътибор қарат, шуғулланишда давом эт, ишонаманки, бир кун яна майдонга қайтасан», – деди. Бу суҳбат машинада, навбатдаги машғулотга кетаётиб бўлиб ўтганди. Мен отамнинг ўгитларига қулоқ солдим, кўпроқ меҳнат қила бошладим ва асосий таркибга қайтдим. Ундан миннатдорман», – дейди Муҳаммад Салоҳ.\nҲимоячи бўлиб ўйнаган\n«Эраб Контракторс»да мураббийлар 3-5-2 схемасини қўллашарди. Салоҳ бу системада чап марказий ҳимоячи позициясида ўйнаган. Ҳаммасини Салоҳнинг кўз ёшлари ўзгартириб юборди.\n«Биз асосий рақибимизга қарши қийин ўйин ўтказиб, 4:0 ҳисобида ғалаба қозондик.\nЕчиниш хонасида ҳамма байрам қилар, Мо эса, йиғлаб ўтирарди. У шундай муҳим ўйинда гол ура олмаганидан афсусланиб ўтирарди. Ўйин давомида ҳужумга қўшилиш учун жуда катта масофаларни босиб ўтган, лекин уддасидан чиқа олмаганди. Ўшанда мен у қанчалик гол уришни исташини билгандим», – деб эслайди U16 жамоасида Салоҳга мураббийлик қилган Саил Аш Шешени.\nШундан сўнг, уни сал олдинроққа ўтказишди ва Мо мавсум давомида 35 гол муаллифи бўлди.\nМуваффақиятга доим ишонган\nЖЧ-2018 олдидан Sports Illustrated нашрига интервью берар экан, Муҳаммад Салоҳ шундай деганди:\n«Менда доим ўзимга нисбатан ишонч бўлган, шунинг учун ҳеч нарсадан ҳайратланмайман. Менга қилаётган ишим ёқади. Узоқ йиллар шунақа яхши ўйнашим учун жуда қаттиқ меҳнат қилишим кераклигини ҳам биламан. Мен ўз камчиликларимни биламан ва уларни бартараф қилиш учун қўлимдан келганини қилмоқдаман – жуда кўп вақтимни тренажёр залларида ўтказяпман. Бу мавсумда мен ўтган йилга нисбатан икки баробар кўп гол урдим. Ўтган йили эса, «Челси»даги мавсумимга нисбатан бир неча баробар кўп ургандим. Йилдан-йилга ўсиб, кучайиб бораётганимни сезяпман ва бу мен учун энг муҳими».\n«Базель»да Салоҳ икки йил жуда яхши тўп сурди: 10 гол ва 11 ассист муаллифига айланди, Швейцария чемпиони бўлди ва «Челси»нинг эътиборига тушди. Ўшанда Моуриньо шахсан Салоҳга қўнғироқ қилиб, жамоасига таклиф этган.\n«Биз Чемпионлар Лигасида «Базель»га қарши ўйнагандик. Салоҳ кичик болакайга ўхшарди ва мен бу болани яхши кўриб қолдим», – деганди португалиялик мураббий.\nТрансфер амалга ошди ва беш йиллик шартнома имзоланди. Аммо Монинг Лондондаги фаолияти муваффақиятсиз кечди, у икки мавсумда атиги 13 ўйинда майдонга тушиб, 2 гол урди, холос.\nСўнгра «Фиорентина»га ижара, «Рома»даги икки яхши мавсум ва ўзининг айтишича доим ўйнашни орзу қилган «Ливерпуль»га трансфер рўй берди.\n«Мен ёшлигимда бу клубда қачондир ўйнашни орзу қилганман. Менда бу имконият пайдо бўлганида, «Рома»да қолиш ёки болалик орзусини рўёбга чиқариш танлови борасида кўп ўйладим. АПЛга қайтишни қарор қилдим. PlayStation’да доим «Ливерпуль»да ўйнардим, Жерард, Хюпя, Каррагердан иборат жамоам бўларди. Менга бу жамоа ўйини жуда ёқарди», – дейди қаҳрамонимиз.\nБир ўпич туфайли муаммоларга учраган\n«Базель»да Салоҳни Швейцария чемпионатининг энг яхши ёш футболчиси деб топишган. Тадбирда эса, унга бу совринни топшираётган қиз футболчини қучоқлаб, ўпиб олади. Эртасига эса, Миср нашрларида Муҳаммад Салоҳ даҳшатни кўради: деярли барча газеталар бу ҳолат учун уни муҳокама қилишган, ахлоқсиз, анъанавий қадриятларни оёқ ости қилганликда айблашганди.\n(Яқинда Чемпионлар Лигаси финалидан сўнг, стадионда Салоҳдан интервью олган қиз футболчига қўли билан тегмоқчи бўлгани ва Салоҳ уни тўхтатиб, масофани сақлашга ҳаракат қилганини кўрган бўлсангиз керак. Бу лавҳа ҳам ижтимоий тармоқларда тарқалди ва албатта, энди Миср газетачилари қаҳрамонларидан рози бўлишса керак)\nАрмияга олиб кетишлари мумкин эди\nМуҳаммад Салоҳга олий таълимни тугатиш насиб этмаган: 22 ёшида Мисрдаги университетлардан бирига кирган Салоҳни кўп вақт ўтмай талабаликдан четлатишди. Бу масалада дипломдан кўра, ҳарбий хизмат мажбурияти муаммо туғдирарди. Энди Салоҳ ё бир йилдан уч йилгача армияга бориши лозим бўлиб қолди. Шунингдек, мамлакатни икки кунга бўлсаям тарк эта олмасди.\n«Салоҳ бу ҳолатдан қаттиқ хафа бўлди. У бутун дунёга Мисрни тамсил қиляпти, лекин мамлакат унга шундай миннатдорчилик билдирадими», – деди Миср терма жамоаси директори Аҳмад Ҳассан.\nБу муаммони ҳал қилишга ҳатто Миср бош вазири Иброҳим Маҳлўб ҳам бош қўшди ва якунда Салоҳни ҳарбий хизматдан озод қилишди.\n«Фиорентина» мухлислари шаҳардаги пиццерияларнинг бирида Salah Pizza’ни ўйлаб топишди. Салоҳ шарафига номланган бу маҳсулотга моцарелла, пармезан, пишлоқ ва оқ қўзиқорин қўшишарди. Тўғри, кейинчалик, Салоҳ «Рома»га кетгач, флоренцияликлар бу пиццага Пауло Соузанинг номини беришди.\nКазино туфайли қизининг исмини ўзгартирган\nТўйига Салоҳ бутун Нагригни чақирди – эшиклар барча учун очиқ эди. Тахминан мингга яқин меҳмон бу тўйда қатнашган.\nОрадан бирмунча вақт ўтиб, жуфтлик қизчали бўлишди. Аввалига қизалоққа Макка деб ном беришди. Аммо кейинчалик, Муҳаммад Салоҳга бу ном ёқмай қолди. Казинолар сети бўлмиш «Макка Бинго»га ўхшаш бўлгани Салоҳнинг фикрини ўзгартирган.\nЧеченистон фахрий фуқароси бўлган\nМиср терма жамоаси жаҳон чемпионати пайтида Грознийда яшаган ва Чеченистон ҳукумати турли шаклда ўз меҳмондўстлигини намойиш этишга ҳаракат қилганди. Туғилган кунида Салоҳга 100 килоли торт совға қилишди, Рамзан Қодиров терма жамоа шарафига кечки зиёфат ташкил қилиб берди, кейинроқ эса, Салоҳ Чеченистоннинг фахрий фуқароси сифатида қабул қилинди.\nҚишлоғига ёрдам бериб келади\n— Нагригда Салоҳ номидаги мактаб ва ёшлар маркази бор. Қишлоқ мэри ушбу машҳур футболчи билан фахрланади. «Салоҳ қишлоғимизни дунё харитасида пайдо қилгани билан биргаликда, доимий равишда моддий ёрдам ва хайрия билан шуғулланиб келди. Қишлоқда миллионлаб доллар турадиган мактаб қурди, Базиун касалхонасига турли жиҳозлар ва тез ёрдам машиналари учун эҳсон қилди», – дейди у.\n— Салоҳ доимий равишда ёшларга тўйларни ташкил қилишлари учун пул ўтказиб туради.\n— 2017 йилда у Мисрга 210 минг фунт берди – ўшанда мамлакат пул бирлигини қувватлаш учун валютага эҳтиёж бор эди.\nШунингдек, моддий томондан қийналган фахрий футболчиларининг оилалари учун 27 минг ажратганди.\nСалоҳсиз «Ливерпуль» мўъжиза кўрсата оладими? ЕЧЛ анонси\n«Ливерпуль» «Барселона»га қарши ўйинда етакчиларисиз ҳаракат қилади\nФото: Салоҳ муҳим ўйинлар олдидан жиддий жароҳат олди


ХТВ Озодлик хабарини тасдиқлади: мактабларда коронавирус тўғрисида диктант ёздирилмоқда\n24 октябр 2020, Тошкент вақти: 17:42\nАҳолини коронавирус касаллигидан муҳофаза қилиш учун тавсиялар ишлаб чиқилди. Мазкур тавсияларни ёш авлодга содда тилда етказиш мақсадида мактабларда диктант ёзиш тадбирлари ташкил этилди.\nВазирликка кўра, диктант ёзиш давомида ўқувчилар коронавирус юқиш йўллари ва унинг тарқалишини олдини олиш бўйича амалга оширилиши керак бўлган чоралар ҳақида маълумотлар олади. Жумладан, болаларга мунтазам қўл ювиш ва шахсий гигиена қоидаларига риоя қилиш кераклиги уқтирилмоқда.\nВазирлик бу баёнотини "Ижтимоий тармоқларда умумтаълим мактабларида болалар томонидан коронавирус тўғрисида диктант ёзаётганлиги ҳақида маълумот тарқатилгани" муносабати билан эълон қилди. Бу ҳақда Озодлик 3 февралда хабар қилган эди. Ўзбекистондаги давлат идоралари, одатда, Озодлик хабарларини "Ижтимоий тармоқларда" тарқатилган хабарлар деб атайди.


Норин тумани ҳокимининг мурожаати тингланди - NamanganToday.uz\nDec 15, 2021 - 16:07\nХалқ депутатлари Норин туман Кенгашининг 33-сессияси бўлиб ўтди.\nУнда туман ҳокими Дилмурод Қодировнинг 2021 йил якунлари ҳамда 2022 йил учун белгиланган истиқболли режалари тўғрисидаги мурожаати тингланди.\nТуман ҳокими жорий йилда туманни ижтимоий-иқтисодий ривожлантириш, аҳоли фаровонлигини таъминлаш борасида амалга оширилган ишлар бўйича батафсил маълумот берар экан, марказий ва ички йўлларга асфальт ётқизиш ва таъмирлаш, ижтимоий соҳа объектлари моддий базасини мустаҳкамлаш ҳамда мукаммал таъмирлаш каби ишларга муайян маблағлар йўналтирилганини таъкиб ўтди.\nЖумладан, туманни ижтимоий-иқтисодий ривожлантириш мақсадида жорий йилда ҳудудий инвестиция дастурига асосан умумий қиймати 134,0 млрд. сўм бўлган 77 та лойиҳа ишга туширилиб, бунинг натижасида 984 та янги иш ўринлари яратилган.\nТуманда жорий йилнинг ўтган 10 ой давомида саноат маҳсулотлари ишлаб чиқариш хажми ўтган йилнинг мос даврига нисбатан 114,2 фоизга, халқ истеъмоли моллари ишлаб чиқариш 115,7 фоизга, чакана савдо айланмаси 112,4 фоизга, қурилиш ишлари хажми 118,8 фоизга ҳамда жами хизматлар хажми 119,4 фоизга ўсган.\nЎтган январ-октябр ойлари учун бюджед даромадлари режаси 75,4 млрд. сўм белгиланган бўлса, амалда 84,1 млрд.сўм ёки 8,7 млрд. сўм бюджетга қўшимча маблағлар ундирилган.\nШунингдек, маҳаллий бюджет даромадлари режаси белгиланган 40,0 млрд. сўм ўрнига 44,2 млрд.сўм, яъни 4,1 млрд.сўм ортиғи билан бажарилиши таъминланган.\nТадбиркорларни ҳар-томонлама қўллаб-қувватлаш, уларга имкониятларни яратиб бериш ҳисобига туманда ўтган давр мобайнида 318 та янги кичик бизнес субъектлари ташкил этилиб, фаолиятлари йўлга қўйилиб, аҳоли бадлигини таъминлаш мақсадида 3610 нафар фуқаронинг бандлиги таъмиланган. Шунингдек, 3 ойлик қисқа муддатли ўқув курсларида 912 нафар ишсиз фуқаролар касбга ўқитилиб, малакаси оширилди, - деди туман ҳокими ўз мурожаатида. - 1441 нафар ишсиз ва банд бўлмаган фуқаролар эса ҳақ тўланадиган жамоат ишларига жалб этилди. Бандликка кўмаклашиш давлат жамғармаси маблағлари ҳисобидан 185 нафар ишсиз ва банд бўлмаган фуқароларга 621,2 млн. сўм субсидия маблағлари ажратилиб, хонадонларида иссиқхона қуриб берилди. Мазкур жамғарма маблағлари ҳисобидан 81 нафар тадбиркорлик қилишни хоҳловчи ишсиз шахсларга кичик корхона ва микрофирма ташкил этишлари ҳамда тадбиркорликка ўқитиш ва кредит олишда суғурта полиси тўлови учун 21,8 млн.сўм субсидия маблағлари ажратилди.\nНорин туманида 2022 йилда барча соҳаларда кўплаб лойиҳалар амалга оширилиши ҳам кўзда тутилмоқда. Жумладан, ҳудудий инвестиця дастурига асосан умумий қиймати 778,0 млрд. сўм бўлган 68 та лойиҳалар ишга тушурилиши ҳисобига 1400 та янги иш ўринлари яратилади. Умумий майдони 34 гектар бўлган\n4 та кичик саноат зонасида қиймати 525,5 млрд.сўм бўлган 45 та лойиҳалар ишга тушурилиши ҳисобига эса 630 та янги иш ўринлари яратилади. Хизмат кўрсатиш йўналишида умумий қиймати 58,1 млрд.сўм 45 та лойиҳалар амалга оширилиб, 460 та янги иш ўрни юзага келиши назарда тутилган.\nМурожаатни тинглаган депутатлар сарҳисоб ва истиқболдаги режалар бўйича ўз фикр-мулоҳазаларини билдирдилар.\nТўрақўрғон тумани жорий йилда нималарга эришди, келгуси йил учун қандай режалар...\nJul 13, 2021 29\nFeb 13, 2021 72\nМуҳаббат Йўлдошева: «Мақом санъати – миллийлик ва ўзликнинг...


Электрон ҳукумат ва электр тақчиллиги. "Янги Ўзбекистоннинг Тараққиёт стратегияси" нима?\n27 январ 2022, Тошкент вақти: 22:19\nПрезидент Мирзиёев янги қурилишлар билан танишмоқда - Андижон, 22 май, 2020\nЎтган ой иккинчи муддат президентлигини бошлаган Шавкат Мирзиёев ҳукумати келгуси беш йилда аҳоли жон бошига ялпи ички маҳсулотни – 1,6 баравар ва 2030 йилга бориб эса 4 минг АҚШ долларидан оширишни режаламоқда.\nБу ҳақда Янги йил арафасида эълон қилинган Янги Ўзбекистоннинг 2022-2026 йилларга мўлжалланган Тараққиёт стратегияси лойиҳасида айтилган.\n2017 йилдаги Ҳаракатлар стратегиясидан фарқли Тараққиёт стратегияси деб номланган лойиҳада, шунингдек, инфляция даражасини "2023 йилгача босқичма-босқич 5 фоизгача пасайтириш” кўзда тутилган.\n2023 йилдан ЯИМга нисбатан унинг 3 фоиздан ошиб кетмаслигини таъминлаш ва давлат қарзини бошқаришда ташқи қарз миқдорининг 4,5 миллиард доллардан ошиб кетмаслигини таъминлашга ваъда берилади.\nМарказий Банкка кўра, Ўзбекистоннинг умумий ташқи қарзи ўтган йилнинг 1 октябрь ҳолатига 37,6 миллиард долларни ташкил этган.\nҲукумат эълон қилган стратегик мақсадлар юзасидан ижтимоий тармоқларда изоҳ қолдирган иқтисодчи эксперт Абдулла Абдуқодиров бюджет дефицити ва ташқи қарз суръат билан ўсиб ораётган бир пайтда ҳукумат аҳолига бераётган ваъдаларининг ижросини савол остига олди:\n"Мен эса бош қашиб турибман: бу кўрсаткичлар қандай ҳаракатлар ҳисобига эришилади? Аҳоли даромадлари нима бўлади? Энергия ресурсларига нарх-наво қандай бўлади? Сиёсий тизим ўзгаришлари бўладими? Умуман, кимни тараққиёти ҳақида гап?", деб ёзди таҳлилчи ўзининг Фейсбук саҳифасида.\nСтратегияда шунингдек, келаётган беш йилда мамлакатда энергия ресурслари ва табиий газ кўлами сезиларли даражада ошиши башорат қилинади. Газ заҳираларига бой Ўзбекистон аҳолиси, айниқса куз-қиш мавсумида энергия тақчиллигидан азият чекиб келади. Мирзиёев 2016 йилги биринчи президентлик сайловолди кампанияси чоғида аҳолининг газ ва электр муаммосини ечишга ваъда берган, аммо ўтган вақт мобайнида бу борада вазиятнинг сезиларли даражада яхши томонга ўзгаргани йўқ.\nСтратегияда аҳолини қийнаб келаётган электр энергияси тақчиллиги қандай ҳал қилиниши айтилмаган, аммо унда электрон ҳукумат ҳақида батафсил сўз боради. Лойиҳанинг мақсадлардан бири электрон давлат хизматларининг улушини 100 фоизга етказиш ҳамда бюрократияни бутунлай бартараф этиш деб номланади. Мазкур йўналишга кўра, давлат хизматларини мобил иловалар орқали кўрсатишни кенгайтириш ва шахсни идентификация қилиш тизими жорий қилинади.\nШунингдек, “Фуқароларнинг рақамли паспорти” лойиҳасини жорий қилиш ҳисобига аҳолидан муайян фактларни тасдиқловчи ҳужжатларни талаб қилиш амалиётини бекор қилиш ҳам кўзда тутилган.\nЁпиқ тизимдаги “очиқ мулоқот”\nПрезидент Шавкат Мирзиёевнинг иқтидорга келганидан бери янграган доимий шиори мазкур моддада яна бир марта таъкидланган бўлиб, сўз халқ билан очиқ мулоқотнинг механизмларини янада такомиллаштириш ва қарор қабул қилишда жамоатчилик фикрини инобатга олиш ҳақида боради.\nАйни мақсадда бир қанча жамоатчилик кенгашлари, палаталар яратилиши кўзда тутилмоқда. Лойиҳага кўра, бу ислоҳотларнинг самараси "аҳолининг ижтимоий-сиёсий фаоллиги ва сайлов маданиятини ошириш" бўлиши керак.\nПрезидент Мирзиёев иккинчи муддатига сайланган 24 октябрдаги президент сайловини кузатган ЕХҲТ ҳайъати мамлакатдаги ислоҳотларга қарамасдан, сайловларда ҳақиқий рақобат кузатилмаганини айтган эди.\nЛойиҳада шунингдек, "ҳуқуқни муҳофаза қилувчи органларнинг янги қиёфасини шакллантириш" ҳақида ҳам сўз боради.\nМазкур ислоҳот натижасида тизим халқ манфаатлари, қадр-қиммати, ҳуқуқ ва эркинликларини ҳимоя қилувчи тузилмага айланиши керак.\nИчки ишлар органлари ҳақидаги қонун ва эълон қилинган кўплаб ислоҳотларга қарамасдан, тизим жамоат тартибини сақлашдан кўра кўпроқ жазоловчи орган бўлиб қолаётгани жамоатчилик томонидан танқид қилинади. Ўтган йилнинг ўзида ИИВ ходимлари қийноқлар натижасида вафот этган камида беш инсоннинг ўлимида масъул кўрилган.\nЎтган беш йил давомида президент Мирзиёев "ахлатлардан тозаланганини" айтган прокуратура тизими эса кўплаб коррупция можаролари марказида қолди.\nТерроризмга қарши кураш кун тартибидан тушмайди\n2022-2026 йилларга мўлжалланган Тараққиёт стратегиясининг асосий йўналишларида бири фуқароларнинг ҳуқуқ ва эркинликларини таъминлашга имкон берадиган экстремизм ва терроризмга қарши курашиш бўйича самарали давлат сиёсатини амалга оширишдан иборат экани иддао қилинмоқда.\nЭкстремизм ва терроризмни келтириб чиқарувчи омилларнинг олдини олишга қаратилган превентив механизмларни такомиллаштириш билан бирга бу борада минтақавий ва халқаро ташкилотлар билан ҳамкорлик ҳам кенгайтирилади.\n“Фаолияти экстремизм ва терроризмга қарши курашишга қаратилган халқаро ва минтақавий ташкилотларда фаол иштирок этади” дейилади Стратегияда.\nШунингдек, навбатдаги беш йиллик режадан Афғонистонда тинчлик ва ҳамжиҳатликни таъминлашга қаратилган алоҳида ҳаракатлар режаси ҳам ўрин олган.\n2022-2026 йиллардаги ҳаракат стратегиясининг хотимасида коррупцияга қарши кураш соҳасидаги миллий ҳаракатлар режаси тилга олинган.\nКоррупцияга қарши курашишда фуқаролик жамияти институтлари билан ҳамкорликни йўлга қўйиш бирламчи вазифа экани таъкидланади.\n“Коррупцияга мойил соҳа ва тармоқларни аниқлаш, коррупциявий омилларни бартараф этиш тизимининг самарадорлигини ошириш, жамиятда коррупцияга нисбатан муросасиз муносабатни шакллантириш лозим” дейилади мазкур бобда.\nКоррупцияга қарши курашувчи янги агентлик ташкил этилгани ва бу борада қатор қонунлар қабул қилинганига қарамасдан, Ўзбекистон ҳануз дунёнинг энг коррупциялашган давлатлари қаторида қолмоқда. Ўтган вақт мобайнида расмийлар манфаатлар тўқнашуви ҳамда элитар коррупцияга доир кўплаб ҳолатлар, жумладан, Озодлик суриштирувлари натижасида юзага чиққан далилларни эътиборсиз қолдирган.\nЎзбекистон Ғарбга юз бурадими?..\nСтратегиянинг ташқи сиёсат бобидаги қисми Европа мамлакатлари билан ҳамкорлик алоқаларини янада кенгайтириш билан тўлдирилган.\nАҚШ, Канада ва Америка мамлакатлари билан стратегик ва ҳар томонлама ҳамкорлик алоқалари ташқи сиёсатнинг устивор йўналишлари сифатида белгиланади.\nШунингдек, Осиё-Тинч океани минтақасидаги анъанавий стратегик шериклар, Жанубий Осиё, Яқин, Ўрта Шарқ ва Африка минтақасидаги ҳамкорлар билан алоқаларни ҳам такомиллаштириш ҳақида ҳам гапирилади.\nМеҳнат миграцияси ва коронавирус\nСтратегияда мамлакат аҳолисининг ишга яроқли қарийб 20 фоизи меҳнат мигрантлари экани ва уларнинг деярли ҳимояланмагани мазмунан акс этган. Шу боисдан мигрантларга ҳуқуқий-ташкилий кўмак бериш ҳамда уларнинг меҳнат шариотларини имкон қадар яхшилашга урғу берилади.\nЛойиҳада, шунингдек, коронавирус пандемияси даврида аҳолини ҳимоя қилишга оид давлат сиёсати йўналишлари ҳам тилга олинган.\nЖамоатчилик порталига қўйилган мазкур институционал ҳужжат муҳокамаси ниҳоятда суст. Блогер ва экспертлар стратегиянинг танланган қисмлари ҳақидагина изоҳлар қолдиришмоқда.\nОшаётган патент, тиббий кўрик ва мигрантофобия. 2022 да мигрантларни нима кутмоқда?\n"Ер сотишдаги коррупция". Мирзиёев ҳокимларга ўзи берган дахлсизликни бекор қилди


Обама Ҳиллари Клинтон номзодини қўллади\n02 июл 2022, Тошкент вақти: 13:33\nОбама ва Клинтон.\nАҚШ президенти Барак Обама ўзига ворисликка Ҳиллари Клинтонни энг лойиқ номзод, деб билади. Обамага кўра, Қўшма Штатлар президенти лавозимига ҳеч ким собиқ Давлат котиби Ҳиллари Клинтончалик муносиб эмас.\n9 июнь куни ёйинланган видеороликда Обама “Клинтонни ёқлаб кампания ўтказиш имкониятини сабрсизлик билан кутаётгани”ни айтган.\nБунгача Барак Обама Демократлар партиясидан бўлган Клинтоннинг рақиби Берни Сандерс билан учрашганди.\nОбама дастагини олқишлаган Ҳиллари Клинтон президентликка сайлангудек бўлса, дастлабки 100 кунини галдаги молиявий бўҳронга йўл қўймаслик учун Уолл-Стритни тартибга солишга бағишлашини билдирди.\nЎз навбатида, Сандерс сайлов кампаниясини давом эттиришини ва унинг асосий моддаларини Демократлар партиясининг июль ойида ўтказилажак қурултойи кун тартибига олиб чиқишини билдирди. Ҳиллари Клинтон номзодини қўлламаётган Берни Сандерс айни пайтда республикачилар номзоди Дональд Трамп президент этиб сайланишига йўл қўймаслик учун барча имкониятларни ишга солишини таъкидлаган.


«Спорт саройлари ҳам мослаштирилади» – Ортиқхўжаев пойтахтдаги эпидемиологик вазият ҳақида маълумот берди - UzNews.uz\n«Спорт саройлари ҳам мослаштирилади» – Ортиқхўжаев пойтахтдаги эпидемиологик вазият ҳақида маълумот берди\nЮнусобод туманидаги гимнастика саройида ва Шайхонтоҳур туманидаги «Ёшлик» спорт мажмуасида тезкор саралаш ва даволаш марказлари ташкил қилинади.\nТошкент шаҳар ҳокими Жаҳонгир Ортиқхўжаев айни кунларда пойтахтдаги эпидемиологик вазият тўғрисида маълумот берди.\nУнга кўра, ҳозирда уй шароитида даволанаётган беморлар ҳамда карантинга олинган шахсларга тиббий маслаҳат ҳамда ахборот беришга қаратилган туну кун узлуксиз фаолият кўрсатувчи 1105 қисқа рақамли Call-маркази фаолияти йўлга қўйилди.\n22 юлдан бошлаб «103» шошилинч ёрдам кўрсатишларини таъминлаш мақсадида COVID-19 га мослаштирилган 10 та Махсус поликлиникалар ишга туширилди. Соғлиқни сақлаш бош бошқармаси 25 та тез тиббий ёрдам машиналари, 10 та рентген (МСКТ) аппаратлари, мобил телефонлар, дори-дармон ва тиббий анжомлар билан таъминланди.\n7 та физиатрия диспансерлари фаолияти ҳам йўлга қўйилди. Бу ерда беморларга аниқ ташхис қўйилиб, қайси йўналишда даволанишларига қараб сараланади.\nТошкент шаҳрида коронавирус касаллигига гумон қилинаётган беморларни текширув ва таҳлилдан ўтказиш мақсадида Юнусобод туманидаги «Ўзэкспомарказ» мажмуасида махсус 500 ўринли Тақсимлаш маркази ташкил этилмоқда. «Ўзэкспомарказ»да палаталар сони 466 тага, койкалар сони 928 тага ва аппаратлар сони 931 тага етказилди.\nТиббий маълумотга эга фуқаролар орасида танлов ўтказилиб, шифокор ва ҳамширалар рўйхати шакллантирилди.\nЖумладан, 50 нафар малакали шифокорлар, 100 нафар ҳамшира ва тиббиёт ходимлари, жами 150 нафар мутахассислар ишга жалб қилинди.\n«Бундан ташқари захира койкаларни кўпайтириш мақсадида Юнусобод туманидаги гимнастика саройида ва Шайхонтоҳур туманидаги “Ёшлик” спорт мажмуасида тезкор саралаш ва даволаш марказларини ташкил қилиш ҳамда Сергели туманидаги болалар спорт мактабида ҳозирда беморларни даволаш учун 200 та ўринга мўлжалланган жойларни тайёрлаш ишлари амалга оширилмоқда», дейди шаҳар ҳокими.\nУйда даволанаётган фуқаролар учун ҳозирда 10 минг комплект дори-дармон йиғмаси тайёрлаб қўйилган. Шундан 2 000 таси «Темир дафтар»га киритилган эҳтиёжманд оилаларга профилактика ва даволаш учун етказиб берилди.\nКаронавирус касаллари даволанаётган 17 та касалхоналар таъминоти алоҳида назоратга олинган. Уларга бугунги кунда ўта муҳим бўлган шахсий ҳимоя воситалари (ниқоб, бахила, қўлқоп, комбинезон, тиббий кўзойнак), ичимлик суви, озиқ-овқат, тиббиёт анжомлари мунтазам етказиб берилмоқда.\n22 июль куни махсус рейс билан Хитойдан 500 та кислород концентраторлар, 4 500 та кислород ниқоби, 500 та ҳавони намлаш ускунаси, 200 та пульс оксиметрлар олиб келинди.\nБундан ташқари эҳтиёжманд оилаларни мунтазам қўллаб-қувватлаш мақсадида 1197 қисқа рақамли CALL маркази самарали фаолият кўрсатмоқда. Бугунги кунгача келиб тушган мурожаатлар бўйича 13 810 та оилага бирламчи озиқ-овқат маҳсулотлари етказиб берилди.\nЭслатиб ўтамиз, аввалроқ 14-23 июль кунларида Тошкент шаҳридаги 12 710та эҳтиёжманд оилаларга бирламчи озиқ-овқат маҳсулотлари етказиб берилгани ҳақида хабар қилинган эди.